Ɔhene no Tew Ne Nkurɔfo Ho Wɔ Honhom Fam | Onyankopɔn Ahenni\nNea enti a Yesu atew n’akyidifo ho wɔ honhom fam ne ɔkwan a wafa so ayɛ saa\n1-3. Bere a Yesu hui sɛ wɔregu asɔrefie no ho fĩ no, dɛn na ɔyɛe?\nNÁ Yesu wɔ obu kɛse ma Yerusalem asɔrefie no efisɛ na onim nea wɔyɛ wɔ hɔ. Asɔrefie hɔ ne beae titiriw a na wofi bere tenten asom nokware Nyankopɔn no wɔ asase so. Nanso, na ɛnsɛ sɛ efĩ ne nkekae biara ba ɔsom a wɔde ma Yehowa, Onyankopɔn a ɔyɛ kronkron no ho. Ɛnde, hwɛ sɛnea ɛbɛyɛ sɛ Yesu tee nka bere a ɔbaa asɔrefie hɔ Nisan 10, 33 Y.B. mu na ohui sɛ wɔregu asɔrefie no ho fĩ no. Dɛn na na ɛrekɔ so wɔ hɔ?—Monkenkan Mateo 21:12, 13.\n2 Ná aguadifo apoobɔfo ne sikasesafo a wɔwɔ Amanaman mufo Abangua a ɛwɔ asɔrefie hɔ no de hokwan a wɔanya no resisi Onyankopɔn asomfo a wɔaba rebɛbɔ afɔre ama Yehowa no. * Yesu “kɔpam wɔn a wɔretɔn nneɛma ne wɔn a wɔretɔ ade nyinaa fii asɔrefie hɔ, na ɔkekaa sikasesafo no apon . . . butubutuwii.” (Momfa ntoto Nehemia 13:7-9 ho.) Yesu kasa tiaa saa mmarima adifudepɛfo a na wɔde n’Agya fie adan “adwowtwafo atɛwee” no. Yesu nam nea ɔyɛe yi so kyerɛe sɛ ɔwɔ obu ma asɔrefie no ne nea wɔyɛ wɔ hɔ no. Ná ɛsɛ sɛ wɔma ɔsom a wɔde ma n’Agya no ho tew!\n3 Mfehaha pii akyi, bere a wɔde Yesu sii ahengua so sɛ Mesia Ahenni no so Hene no, ɔsan bɛtew asɔrefie bi ho—ɛno fa obiara a ɛnnɛ ɔpɛ sɛ ɔsom wɔ ɔkwan a ɛsɔ Yehowa ani so no ho. Asɔrefie bɛn na ɔtew ho saa bere no?\nSɛnea Woyiyii “Lewifo Mu Fĩ”\n4, 5. (a) Ɔkwan bɛn so na woyiyii Yesu akyidifo a wɔasra wɔn no mu fĩ na wɔtew wɔn ho fi afe 1914 besi afe 1919 mfiase? (b) So Onyankopɔn nkurɔfo a woyiyii wɔn mu fĩ de tew wɔn ho no baa awiei? Kyerɛkyerɛ mu.\n4 Sɛnea yehui wɔ nhoma yi Ti 2 no, bere a wɔde Yesu sii ahengua so wɔ afe 1914 no, ɔne n’Agya bɛhwɛɛ honhom fam asɔrefie no—nhyehyɛe a wɔayɛ a yɛnam no som nokware Nyankopɔn no. * Nea efii asɔrefie hɔ a wɔbɛhwɛe no mu bae ne sɛ, Ɔhene no hui sɛ ehia sɛ woyiyi Kristofo a wɔasra wɔn, “Lewifo” no, mu fĩ na wɔtew wɔn ho. (Mal. 3:1-3) Efi afe 1914 besi afe 1919 mfiase no, Yehowa, Ɔnanfo no, maa ne nkurɔfo faa sɔhwɛ ahorow ne ahokyere pii mu, na ɔnam so yiyii wɔn mu fĩ de tew wɔn ho. Anigyesɛm ne sɛ, bere a wɔn a wɔasra wɔn no fii sɔhwɛ ahorow a emu yɛ den no mu fii no, na wɔn ho atew, na na wɔayɛ krado sɛ wɔbɛtaa Mesia Ahenni no so Hene no akyi!\n5 So Onyankopɔn nkurɔfo a woyiyii wɔn mu fĩ de tew wɔn ho no baa awiei? Dabi. Wɔ nna a edi akyiri yi mu nyinaa no, Yehowa nam Mesia Ahenni no so Hene no so akɔ so aboa Yesu akyidifo ma wɔn ho atew sɛnea ɛbɛyɛ a wobetumi akɔ so atena honhom fam asɔrefie hɔ. Wɔ nhoma yi ti abien a edi hɔ no, yebehu sɛnea wɔatew wɔn ho wɔ abrabɔ fam ne nsakrae ahorow nso a wɔayɛ wɔ ahyehyɛde no mu. Nanso, nea edi kan no, momma yensusuw honhom fam ahotew ho. Sɛ yesusuw nea Yesu ayɛ—nea aniwa hu ne nea aniwa nhu—de aboa n’akyidifo ma wɔn ho atew wɔ honhom fam no ho a, ɛbɛhyɛ yɛn gyidi den.\n“Montew Mo Ho”\n6. Ɔkwan bɛn so na ahyɛde a Yehowa de maa Yudafo a na wɔwɔ nkoasom mu no boa yɛn ma yehu nea honhom fam ahotew kyerɛ?\n6 Dɛn ne honhom fam ahotew? Nea ɛbɛyɛ na yɛanya saa asɛm yi ho mmuae no, momma yɛnhwɛ asɛm a Yehowa ka kyerɛɛ Yudafo a na wɔwɔ nkoasom mu wɔ Babilon a na aka kakra ma wɔafi hɔ wɔ afeha ɛto so asia A.Y.B. mu no. (Monkenkan Yesaia 52:11.) Nea enti paa a na saa Yudafo no resan akɔ wɔn kurom Yerusalem ne sɛ, na wɔresan akosi asɔrefie no na wɔasan de nokware som asi hɔ. (Esra 1:2-4) Ná Yehowa pɛ sɛ ne nkurɔfo gyaw Babilon som mu biribiara wɔ wɔn akyi. Momma yɛnhyɛ no nsow sɛ ɔmaa wɔn ahyɛde ahorow pii: “Mommfa mo nsa nnka biribiara a ɛho ntew,” “mumfi ne mu,” na “montew mo ho.” Ɛnsɛ sɛ wɔde atoro som mu nneyɛe frafra Yehowa som a ɛho tew no mu de gu ho fĩ. Ɛnde, dɛn na yebetumi aka? Sɛ yɛn ho bɛtew wɔ honhom fam a, ɛsɛ sɛ yɛtwe yɛn ho koraa fi atoro som nkyerɛkyerɛ ne wɔn nneyɛe biara ho.\n7. Henanom na Yesu nam wɔn so aboa ne nkurɔfo ma wɔn ho atew wɔ honhom fam?\n7 Bere a wɔde Yesu sii agua so sɛ Ɔhene no, ankyɛ koraa na ɔpaw akoa nokwafo ne ɔbadwemma no wɔ afe 1919 mu, na ɔnam wɔn so aboa n’akyidifo ma wɔn ho atew wɔ honhom fam. Ɛnyɛ den sɛ obi behu saa akoa yi. (Mat. 24:45) Eduu saa afe no, na Bible Asuafo no atew wɔn ho afi atoro som nkyerɛkyerɛ pii ho. Ne nyinaa akyi no, na ɛho hia sɛ wɔtwe wɔn ho fi nneɛma bi ho na ama wɔn ho akɔ so atew wɔ honhom fam. Kristo nam n’akoa nokwafo no so akyerɛkyerɛ n’akyidifo nkakrankakra ma wɔahu afahyɛ ne nneyɛe bi a ɛsɛ sɛ wɔtwe wɔn ho fi ho. (Mmeb. 4:18) Momma yensusuw eyi mu bi ho nhwɛ.\nSo Ɛsɛ sɛ Kristofo Di Buronya?\n8. Dɛn na na Bible Asuafo no fi bere tenten ahu afa Buronya ho, nanso dɛn na na wonnya nhui?\n8 Ná Bible Asuafo no fi bere tenten ahu sɛ Buronya fi abosonsom mu, na wɔanwo Yesu nso wɔ December 25. Ɔwɛn-Aban a ɛbae December 1881 no kae sɛ: “Abosonsomfo pii bɛyɛɛ Kristofo. Nanso, na edin kristofo no da wɔn so kɛkɛ, efisɛ abosonsomfo asɔfo no ara na wɔbɛyɛɛ kristofo asɔfo, na wɔde kristosom mu din ahorow totoo abosonsomfo nnapɔnna so, na na Buronya yɛ saa nnapɔnna no mu biako.” Wɔ afe 1883 no, asɛm bi puei wɔ Ɔwɛn-Aban mu a n’asɛmti ne “Bere Bɛn na Wɔwoo Yesu?” Saa asɛm no kyerɛkyerɛɛ mu sɛ wɔwoo Yesu bɛyɛ October mfiase. * Nanso, saa bere no, Bible Asuafo no anhu sɛ ɛho hia sɛ wogyae Buronya di. Betel abusua a ɛwɔ Brooklyn no mpo annyae di. Nanso, wɔ afe 1926 akyi no, nneɛma fii ase sesae. Dɛn ntia?\n9. Dɛn na Bible Asuafo no behui wɔ Buronya ho?\n9 Bere a Bible Asuafo no tɔɔ wɔn bo ase yɛɛ Buronya ho nhwehwɛmu no, wobehui sɛ baabi a efi ne nneyɛe a ɛbatabata ho no nhyɛ Onyankopɔn anuonyam koraa. Asɛm bi puei wɔ The Golden Age a ɛbaa December 14, 1927 mu a n’asɛmti ne “Baabi a Buronya Fi.” Asɛm no kyerɛkyerɛɛ mu sɛ Buronya yɛ abosonsomfo afahyɛ, na anigyede ne ahonisom nkutoo na ɛhyɛ ho nkuran. Ɛkɔɔ so kyerɛkyerɛɛ mu sɛ, ɛnyɛ Kristo na ɔkae sɛ yenni Buronya, na ɛkaa ho asɛm pefee sɛ: “Esiane sɛ wiase no ne emu nnipa, ne Ɔbonsam ani gye Buronyadi ho na wɔpɛ sɛ ɛkɔ so nti . . . yehu pefee sɛ, ɛnsɛ sɛ wɔn a wɔahyira wɔn ho so ama Yehowa som no di saa afahyɛ no.” Enti ɛnyɛ nwonwa koraa sɛ, Betel abusua no anni Buronya saa December no, na wɔanni bio de besi nnɛ!\n“BURONYA, BAABI A EFI NE NEA ENTI A WODI”\nWƆ December 1928 no, Onua Richard H. Barber (ɔno na wɔatwa ne ti ho kanko wɔ benkum so no) maa Buronya ho ɔkasa bi a etu mpɔn wɔ radio so. Wotintim saa ɔkasa no mu nsɛm wɔ The Golden Age a ɛbaa December 12, 1928 no mu. Ná n’asɛmti ne “Buronya, Baabi a Efi ne Nea Enti a Wodi.” Nsɛm a ɛwɔ saa ɔkasa no mu bi na edidi so yi:\n“Satan . . . akyerɛkyerɛ nkurɔfo sɛ wɔmfa wɔn adwene nsi abofra Yesu awo so kɛse nsen wu a Yesu wui sɛ ɔbarima no so, sɛnea ɛbɛyɛ a wɔrenhu mfaso a ɛwɔ agyede no so.”\n“Obiara nim sɛnea edu Buronya bere a nkurɔfo di nsɛnhunu, wɔbɔ ahohwibra, wɔbow nsa, na wogye wɔn ani tra so no . . . Ɛda adi pefee sɛ, eyinom mu biara nhyɛ Yehowa Nyankopɔn anaa Ne Ba no anuonyam.”\n“Seesei, Ɔbonsam atumi de n’afahyɛ ahorow, nna a wɔde gye wɔn ani, nna a wɔde di mmuada, ne nnapɔnnadi awura asɔre no mu . . . Ɔbonsam atumi ama nkurɔfo agye ne nneɛma bɔne nyinaa atom, na wasan ama wɔde Kristosom mu din atoto saa nneɛma no so sɛnea ɛbɛyɛ a obe- tumi adi Yehowa Nyankopɔn a ɔyɛ ɔkɛseɛ no ho fɛw.”\nBere a etwa to a wodii Buronya wɔ Brooklyn Betel, 1926\n10. (a) Buronya ho nsɛm bɛn na wɔde mae wɔ December 1928 mu? (Hwɛ adaka a n’asɛmti ne “ Buronya, Baabi a Efi ne Nea Enti a Wodi” no nso.) (b) Dɛn na wɔyɛe de twee Onyankopɔn nkurɔfo adwene sii nnapɔnna ne afahyɛ ahorow a ɛnsɛ sɛ wɔde wɔn ho hyɛ mu no so? (Hwɛ adaka a n’asɛmti ne “ Wohuu Baabi a Nnapɔnna ne Afahyɛ Afoforo Fi” no.)\n10 Afe a edi hɔ no, Bible Asuafo no san nyaa baabi a Buronya fi ho nsɛm pii. Wɔ December 12, 1928 no, Onua Richard H. Barber, a na ɔyɛ adwuma wɔ yɛn adwumayɛbea ti hɔ no maa ɔkasa bi wɔ radio so, na ɛbɛdaa adi pefee sɛ, baabi a Buronya fi nyɛ papa. Onyankopɔn nkurɔfo yɛɛ wɔn ade dɛn wɔ akwankyerɛ a emu da hɔ a akoa nokwafo no de mae no ho? Bere a Onua Charles Brandlein reka bere a ɔne n’abusua gyaee Buronya di ho asɛm no, ɔkae sɛ: “So na ɛyɛ den ma yɛn sɛ yebegyae saa abosonsom nneyɛe no? Dabida! . . . Ná ɛte sɛ nea yɛhyɛ atade bi a nneɛma akeka mu na yɛaworɔw atow agu.” Bere a Onua Henry A. Cantwell, a akyiri yi ɔbɛyɛɛ ɔhwɛfo kwantufo reka nsakrae a anuanom yɛe ho asɛm no, ɔkae sɛ: “Yɛn ani gyei sɛ yetumi twee yɛn ho fii biribi a ɛte saa ho de daa no adi sɛ yɛdɔ Yehowa.” Ná Kristo akyidifo anokwafo no ani gye ho sɛ wɔbɛyɛ nsakrae biara a ehia sɛ wɔyɛ na ama wɔagyae afahyɛ a efi abosonsom mu no. *—Yoh. 15:19; 17:14.\n11. Dɛn na yebetumi ayɛ de akyerɛ sɛ yɛtaa Mesia Ahenni no so Hene no akyi?\n11 Hwɛ nhwɛso pa ara a saa Bible Asuafo anokwafo no ayɛ ama yɛn! Sɛ yedwinnwen nhwɛso a wɔyɛe no ho a, yebetumi abisa yɛn ho sɛ: ‘Sɛ akoa nokwafo no ma yɛn akwankyerɛ a, dɛn na meyɛ wɔ ho? So mekyerɛ ho anisɔ, na migye tom de nea misua no bɔ me bra?’ Sɛ yɛyɛ aso tie akwankyerɛ a wɔde ma yɛn no a, yɛda no adi sɛ yɛtaa Mesia Ahenni no so Hene a ɔnam akoa nokwafo no so rema yɛn honhom fam aduan wɔ bere a ɛsɛ mu no akyi.—Aso. 16:4, 5.\nWOHUU BAABI A NNAPƆNNA NE AFAHYƐ AFOFORO FI\nMFE pii a atwam no, Kristo aboa n’akyidifo ma wɔatwe wɔn ho afi wiase no ho. Nea edidi so yi yɛ nsɛm a ɛmaa Onyankopɔn nkurɔfo huu nnapɔnna ne afahyɛ ahorow a ɛsɛ sɛ nokware Kristofo twe wɔn ho fi ho no.\nEaster. “Wɔde abosonsomfo afahyɛ a agye din a wɔfrɛ no Easter nso bewuraa nea wɔfrɛɛ no Kristofo asɔre no mu.”—The Golden Age, December 12, 1928, kratafa 168.\nValentine Da. “Biribiara nni hɔ a ɛyɛ kronkron wɔ baabi a Ɔhotefo Valentine Da no fi bae no ho.”—The Golden Age, December 25, 1929, kratafa 208.\nAwodadi. “Awodadi abien pɛ na wɔaka ho asɛm wɔ Kyerɛwnsɛm no mu. Emu biako yɛ Egypt hene Farao a ɔyɛ ɔbosonsonni a ɔtenaa ase wɔ Yosef bere so no awoda, ɛnna biako nso yɛ [Herode,] a n’awodadi mu na wokum Yohane Osuboni no. Bible mu baabiara nni hɔ a ɛkyerɛ sɛ Onyankopɔn somfo bi dii n’awoda.”—The Golden Age, May 6, 1936, kratafa 499.\nAfe Foforo Da. “Anigye ntraso ne asanom bebrebe a yehu wɔ Afe Foforo afahyɛ mu no nyinaa mfata sɛ Kristofo de wɔn ho hyɛ mu, ɛmfa ho ɛda a ebesi no. Tete Kristofo no anni afe foforo.”—December 22, 1946, Nyan! (Borɔfo de), kratafa 24.\nSo Ɛsɛ sɛ Kristofo De Mmeamudua Di Dwuma?\nMmeamudua ne abotiri ahyɛnsode no (Hwɛ nkyekyɛm 12 ne 13)\n12. Wɔ mfe pii mu no, adwene bɛn na na Bible Asuafo no wɔ wɔ mmeamudua ho?\n12 Wɔ mfe pii mu no, na Bible Asuafo no bu mmeamudua sɛ Kristofo ahyɛnsode a asɛm biara nni ho. Akyinnye biara nni ho sɛ, na wogye di sɛ ɛnsɛ sɛ wɔsom mmeamudua, efisɛ na wonim sɛ abosonsom yɛ bɔne. (1 Kor. 10:14; 1 Yoh. 5:21) Ɔwɛn-Aban a ɛbae wɔ afe 1883 mu tɔnn no kae pefee sɛ “Onyankopɔn kyi abosonsom biara.” Nanso, mfiase no, na Bible Asuafo no adwene yɛ wɔn sɛ mfomso biara nni ho sɛ wɔde mmeamudua bedi dwuma wɔ ɔkwampa so. Ɛho nhwɛso ne sɛ, na wɔde anigye bɔ mmeamudua ne abotiri baagye no sɛ ahyɛnsode. Ná wosusuw sɛ sɛ wɔbɔ saa baagye no na wodi nokware kosi owu mu a, wobenya nkwa abotiri. Efi afe 1891 no, wɔde mmeamudua ne abotiri ahyɛnsode yi too Ɔwɛn-Aban no anim.\n13. Mmeamudua a wɔde di dwuma ho nkyerɛkyerɛmu bɛn na Kristo akyidifo no nyae? (Hwɛ adaka a n’asɛmti ne “ Wɔkyerɛkyerɛɛ Dwuma a Wɔde Mmeamudua Di Mu Nkakrankakra” no nso.)\n13 Ná mmeamudua ne abotiri ahyɛnsode no som bo ma Bible Asuafo no. Nanso, bere a afe 1920 mfe no rekɔ awiei no, wɔkyerɛkyerɛɛ Kristo akyidifo ma wobenyaa mmeamudua a wɔde di dwuma no ho ntease nkakrankakra. Bere a Onua Grant Suiter a akyiri yi ɔbɛyɛɛ Akwankyerɛ Kuw no muni reka nea ɛkɔɔ so wɔ nhyiam a wɔyɛe wɔ afe 1928, wɔ Detroit, Michigan, U.S.A., ase ho asɛm no, ɔkae sɛ: “Wɔ nhyiam no ase no, wɔmaa anuanom behui sɛ mmeamudua ne abotiri ahyɛnsode no yɛ ade a ɛho nhia na ɛsan nso yɛ akyide.” Mfe kakra a edi hɔ no, wɔde mmeamudua ho nkyerɛkyerɛmu pii mae. Ɛbɛdaa adi pefee sɛ, ɛnsɛ sɛ wɔde mmeamudua di dwuma wɔ Onyankopɔn som a efĩ ne nkekae biara nnim no mu.\nWƆKYERƐKYERƐƐ DWUMA A WƆDE MMEAMUDUA DI MU NKAKRANKAKRA\nMmeamudua ne abotiri ahyɛnsode no ho nhia na ɛyɛ akyide nso.—Nhyiam bi a wɔyɛe wɔ Detroit, Michigan, U.S.A., 1928.\nMmeamudua ne abotiri ahyɛnsode no yɛ ohoni.—Preparation, 1933, kratafa 239.\nMmeamudua fi abosonsom mu.—The Golden Age, February 28, 1934, kratafa 336.\nYesu wui wɔ dua so, na ɛnyɛ mmeamudua so.—The Golden Age, November 4, 1936, kratafa 72; Riches, 1936, kratafa 27.\nWɔkyerɛ Hela asɛmfua stau·rosʹ ase sɛ “mmeamudua” wɔ Bible nkyerɛase pii mu. Nanso, momma yɛnhwɛ nea nhoma bi aka afa nea asɛmfua no kyerɛ no ho:\n“Hela asɛmfua [stau·rosʹ] kyerɛ . . . dua ankasa.”—Cyclopedia of Biblical, Theological, and Ecclesiastical Literature.\n“Yebetumi aka sɛ ɛkyerɛ dua, na ɛnyɛ ‘mmeamudua.’ ”—Crucifixion in Antiquity.\n“Ɛyɛ dua a ɛyɛ den, te sɛ nea akuafo de gye ban no—ɛyɛ dua kɛkɛ.”—History of the Cross.\n“Ɛnkyerɛ nnua asinasin abien a wɔde abea mu da, na mmom bere nyinaa, ɛkyerɛ dua biako.”—The Companion Bible.\n“Dua a esi hɔ . . . Ɛnkyerɛ nnua abien a wɔde abea mu wɔ ne fã bi da.”—A Critical Lexicon and Concordance.\n14. Dɛn na Onyankopɔn nkurɔfo yɛe wɔ mmeamudua ho nkyerɛkyerɛmu a wɔde maa wɔn nkakrankakra no ho?\n14 Bere a Onyankopɔn nkurɔfo nyaa mmeamudua ho nkyerɛkyerɛmu nkakrankakra no, dɛn na wɔyɛe wɔ ho? So wɔkɔɔ so de mmeamudua ne abotiri ahyɛnsode a na wɔn ani gye ho paa no dii dwuma? Bere a Lela Roberts, a ɔde mfe pii som Yehowa reka eyi ho asɛm no, ɔkae sɛ: “Bere a yebehuu nea mmeamudua kyerɛ no, anyɛ yɛn den koraa sɛ yɛbɛtow agu.” Onuawa nokwafo foforo a wɔfrɛ no Ursula Serenco, nso kaa sɛnea anuanom pii tee nka wɔ asɛm no ho sɛ: “Yebehui sɛ, ade a bere bi na yebu no sɛ egyina hɔ ma yɛn Awurade wu ne Kristofo agyiraehyɛde no yɛ abosonsomfo agyiraehyɛde ankasa. Sɛnea Mmebusɛm 4:18 kyerɛ no, yɛn ani gyei sɛ na hann no rekɔ so hyerɛn kɛse wɔ ɔkwan no so.” Ná Kristo akyidifo anokwafo no mpɛ sɛ wɔde wɔn ho bɛhyehyɛ nneyɛe a ɛho ntew a ɛwɔ atoro som mu no mu!\n15, 16. Dɛn na yebetumi ayɛ de akyerɛ sɛ yɛasi yɛn bo sɛ yɛbɛma Yehowa honhom fam asɔrefie adiwo a ɛwɔ asase so no ho atew?\n15 Ɛnnɛ, yɛn nso yɛasi yɛn bo sɛ yɛbɛyɛ saa ara. Yegye tom sɛ Kristo nam n’akoa nokwafo ne ɔbadwemma no so reboa ne nkurɔfo ma wɔn ho atew wɔ honhom fam. Enti, sɛ wɔnam honhom fam aduan a wɔde ma yɛn so twe yɛn adwene si atoro som afahyɛ ahorow, wɔn nneyɛe, anaa wɔn amanne bi so a, ɛsɛ sɛ yetie na yɛyɛ ho biribi ntɛm ara. Sɛnea yɛn nuanom a wɔtenaa ase wɔ Kristo mmae mfiase no yɛe no, saa ara na yɛn nso yɛasi yɛn bo sɛ yɛbɛma Yehowa honhom fam asɔrefie no adiwo a ɛwɔ asase so no ho atew.\n16 Wɔ nna a edi akyiri yi nyinaa mu no, Kristo asan reyɛ adwuma bi a ɔnam so rebɔ asafo ahorow a Yehowa nkurɔfo wom ho ban afi nnipa bi a wobetumi ama yɛn ho agu fĩ wɔ Onyankopɔn som mu no ho. Ɔkwan bɛn na wafa so ayɛ saa? Momma yɛnhwɛ.\nSɛnea Woyiyi ‘Abɔnefo Fi Treneefo Mu’\n17, 18. Wɔ asau ho mfatoho no mu no, dɛn na nea edidi so yi kyerɛ? (a) asau a wogyaa gu po mu, (b) ‘mpataa ahorow pii a woyi’ (d) mpataa papa a wɔboaboa ano gu ade mu, ne (e) mpataa a enye a wɔtow gu.\n17 Ɔhene Yesu Kristo ma n’ani kɔ so kũ asafo ahorow a Onyankopɔn nkurɔfo wom wɔ wiase nyinaa no ho. Kristo ne abɔfo no reyɛ mpaapaemu adwuma bi wɔ akwan bi so a yentumi nte ase nwie. Yesu kaa saa adwuma yi ho asɛm wɔ asau ho mfatoho no mu. (Monkenkan Mateo 13:47-50.) Saa mfatoho no ase ne dɛn?\nAsau no gyina hɔ ma Ahenni no ho asɛm a wɔreka akyerɛ adesamma a wɔte sɛ po no (Hwɛ nkyekyɛm 18)\n18 “Asau a wɔagyaa agu po mu.” Asau no gyina hɔ ma Ahenni no ho asɛm a wɔreka akyerɛ adesamma a wɔte sɛ po no. ‘Mpataa ahorow pii a woyi.’ Asɛmpa no twetwe nnipa ahorow nyinaa bi—wɔn a wɔbɔ mmɔden bɛyɛ nokware Kristofo, ne afoforo pii a wofi ase kyerɛ asɛm no ho anigye nanso wɔnyere wɔn ho mmɛyɛ nokware Kristofo no. * Wɔboaboa ‘papa no ano gu ade mu.’ Wɔreboaboa nnipa komapafo ano agu asafo ahorow a ayɛ te sɛ ade a wɔboaboa mpataa ano gu mu—baabi a wobetumi de ɔsom a ɛho tew ama Yehowa. Wɔtow mpataa a ‘enye no’ gu. Wɔ nna a edi akyiri yi mu nyinaa no, Kristo ne abɔfo no reyiyi “abɔnefo afi treneefo mu.” * Ne saa nti, wɔmma wɔn a wonni koma pa, kyerɛ sɛ, wɔn a ebia wɔmpɛ sɛ wɔtwe wɔn ho fi atoro som mu gyidi anaa wɔn nneyɛe bi a ɛnyɛ papa ho no kwan mma wɔntena asafo no mu ngu ho fĩ. *\n19. Wote nka dɛn wɔ nea Kristo reyɛ ama Onyankopɔn nkurɔfo ho atew na efĩ biara amma nokware som mu no ho?\n19 So ɛnyɛ anigye sɛ yɛabehu sɛ yɛn Hene, Yesu Kristo, rebɔ wɔn a wɔhyɛ n’ase no ho ban? So ɛnsan nyɛ awerɛkyekye sɛ yɛabehu sɛ nsi a ɔde tew nokware som ne nokware asomfo ho wɔ asomafo no bere so bere a na ɔretew asɔrefie no ho no, saa nsi koro no ara na ɔde retew yɛn ho nnɛ? Hwɛ sɛnea yɛn ani agye sɛ Kristo ahwɛ ama Onyankopɔn nkurɔfo ho atew wɔ honhom fam, na wayi efĩ biara afi nokware som mu! Nea yebetumi ayɛ de akyerɛ sɛ yɛtaa Ɔhene no ne n’Ahenni no akyi ne sɛ yɛbɛtwe yɛn ho afi atoro som mu biribiara ho.\n^ nky. 2 Ná ɛsɛ sɛ Yudafo a wofi nkurow foforo so aba asɔrefie hɔ no de sika a wodi wɔ Yerusalem na etua asɔrefie afe afe tow no, na na sikasesafo no gye sika ansa na wɔasesa ama wɔn. Afei nso, ebia na ahɔho no bɛtɔ mmoa a wɔde bɛbɔ afɔre no. Yesu frɛɛ aguadifo no “adwowtwafo,” efisɛ ɛbɛyɛ sɛ na wɔn nneɛma no bo yɛ den dodo.\n^ nky. 4 Yehowa asomfo a wɔwɔ asase so som no wɔ honhom fam asɔrefie kɛse no adiwo wɔ asase so.\n^ nky. 8 Ɔwɛn-Aban no kae sɛ, Yesu a wɔkyerɛ sɛ wɔwoo no awɔw bere mu ne “kyerɛwtohɔ a ɛfa nguanhwɛfo a saa bere no na wɔrehwɛ wɔn mmoa wɔ wuram no nhyia.”—Luka 2:8.\n^ nky. 10 Onua Frederick W. Franz kyerɛwee wɔ ne krataa bi mu wɔ November 14, 1927 mu sɛ: “Afe yi, yɛrenni Buronya. Betel abusua no asi gyinae sɛ yɛrenni Buronya bio.” Asram kakraa bi akyi no, Onua Franz kae wɔ krataa a ɔkyerɛwee wɔ February 6, 1928 no mu sɛ: “Awurade de nkakrankakra retew yɛn ho afi Babilon a ɛyɛ Ɔbonsam ahyehyɛde no nkekae ho.”\n^ nky. 18 Wo de, susuw nhwɛso yi ho hwɛ. Wɔ afe 2013 no, yenyaa adawurubɔfo dodow a ɛsen biara 7,965,954, na nnipa 19,241,252 na wɔbaa Kristo wu Nkaedi a yɛyɛ no afe afe no ase.\n^ nky. 18 Ɛsono nea mpataa papa a wɔreyiyi afi mpataa a enye mu no kyerɛ, ɛnna ɛsono nea nguan ne mmirekyi a wɔbɛpaapae wɔn mu no nso kyerɛ. (Mat. 25:31-46) Nguan ne mmirekyi a wɔbɛpaapae wɔn mu, anaa atemmu a etwa to no bɛba wɔ ahohiahia kɛse no mu. Enkosi saa bere no, nnipa a wɔte sɛ mpataa a enye no betumi akɔ Yehowa nkyɛn ma wɔaboaboa wɔn ano akɔ asafo ahorow a ayɛ te sɛ ade a wɔboaboa mpataa ano gu mu no mu.—Mal. 3:7.\n^ nky. 18 Awiei koraa no, wɔbɛtow mpataa a enye no agu sɛnkyerɛnne kwan so ogya mu, a ɛkyerɛ ɔsɛe a ɛbɛba wɔn so.\nDɛn ne honhom fam ahotew, na henanom na Kristo nam wɔn so aboa n’akyidifo no ma wɔn ho atew wɔ honhom fam?\nƆkwan bɛn so na Kristo de n’akoa nokwafo ne ɔbadwemma no adi dwuma de aboa n’akyidifo no ma wɔagyae Buronya di ne mmeamudua ne abotiri ahyɛnsode a na wɔbɔ no?\nWote nka dɛn wɔ nea Kristo ayɛ de rebɔ nokware som ho ban no ho?\nSɛ wokyerɛ yɛn agyapade no ho anisɔ a, ɛbɛboa wo ma woakɔ so adi Onyankopɔn nokware.\nDɛn na Yesu mfatoho a ɛfa ogufoɔ a ɔdaeɛ, asau, ne ɔba hohwini ho no kyerɛ?


42 Akyiri yi Yakob tee sɛ aburow wɔ Egypt.+ Ɛnna ɔka kyerɛɛ ne mma no sɛ: “Mote hɔ hwehwɛ mo ho anim saa yɛ dɛn?” 2 Ɔkae sɛ: “Hwɛ, mate sɛ aburow wɔ Egypt.+ Monkɔtɔ bi wɔ hɔ mmra na yɛntena ase, na ɔkɔm ankum yɛn.” 3 Enti Yosef nuanom du+ siim kɔɔ Egypt sɛ wɔrekɔtɔ aduan. 4 Na Yakob amma Yosef nua Benyamin+ ankɔ bi, efisɛ ɔkae sɛ: “Anhwɛ a, na asiane bi akɔto no.”+ 5 Enti Israel mma no de wɔn ho bɔɔ afoforo a na wɔrekɔtɔ aduan no, efisɛ na ɔkɔm no adu Kanaan asase so.+ 6 Ná Yosef ne otumfoɔ wɔ asase no so.+ Ɔno na na ɔtɔn aduan ma asase no sofo nyinaa.+ Enti Yosef nuanom bae bɛkotow no de wɔn anim butubutuw fam.+ 7 Bere a Yosef ani bɔɔ ne nuanom so no, ohuu wɔn ntɛm ara, nanso wamma wɔanhu no.+ Enti ɔteɛteɛɛ wɔn, na obisaa wɔn sɛ: “Mufi he?” Ɛnna wobuae sɛ: “Yefi Kanaan asase so na yɛrebɛtɔ aduan.”+ 8 Yosef huu ne nuanom, nanso wɔn de, wɔanhu no. 9 Afei Yosef kaee dae a ɔso faa wɔn ho no,+ na ɔka kyerɛɛ wɔn sɛ: “Moyɛ akwansrafo! Moaba sɛ morebɛhwɛ asase yi ho akwan!”+ 10 Ɛnna wɔkae sɛ: “Me wura,+ ɛnte saa; mmom wo nkoa+ aba sɛ wɔrebɛtɔ aduan. 11 Yɛn nyinaa fi papa biako. Yɛn tirim fann. Wo nkoa nyɛ akwansrafo.”+ 12 Nanso ɔka kyerɛɛ wɔn sɛ: “Moboa! Moaba sɛ morebɛhwɛ asase yi ho akwan!”+ 13 Ɛnna wɔkae sɛ: “Wo nkoa yɛ anuanom dumien.+ Yɛyɛ papa biako mma+ wɔ Kanaan asase so; akumaa no wɔ yɛn papa nkyɛn,+ na nea ɔka ho no nni hɔ.”+ 14 Na Yosef ka kyerɛɛ wɔn sɛ: “Ɛno ara na meka kyerɛɛ mo no, ‘Moyɛ akwansrafo!’ 15 Nea mede bɛsɔ mo ahwɛ ni: Sɛ Farao te ase yi, moremfi ha nkɔ gye sɛ mo nua kumaa no ba ha.+ 16 Momma mo mu biako nkɔfa mo nua no mmra, na mo a moaka no nna afiase. Eyi na yɛde behu nokware a ɛwɔ asɛm no mu.+ Anyɛ saa a, ɛnde sɛ Farao te ase yi, moyɛ akwansrafo.” 17 Ɛnna ɔde wɔn guu afiase nnansa. 18 Ne nnansa so no, Yosef ka kyerɛɛ wɔn sɛ: “Mepɛ sɛ moyɛ eyi na munya mo ti didi mu, efisɛ misuro+ nokware Nyankopɔn no. 19 Sɛ mo tirim fann ampa a, momma wɔmfa mo mu biako nto afiase ha,+ na mo a moaka no mfa aburow nkɔma mo fiefo a wɔredi kɔm no.+ 20 Afei momfa mo nua kumaa no mmrɛ me na minhu sɛ asɛm a moaka no yɛ nokware, na moanwu.”+ Na wɔtee ase sɛ wɔbɛyɛ no saa. 21 Afei wosisee wɔn ho sɛ: “Ampa ara, yɛn nua no ho asodi da yɛn so,+ efisɛ yehui sɛ ne kra rebrɛ, nanso bere a ɔsrɛe sɛ yenhu no mmɔbɔ no yɛantie. Eyi nyinaa nti na yɛrehu amane yi.”+ 22 Na Ruben buae sɛ: “Manka ankyerɛ mo sɛ monnyɛ abofra no bɔne na moantie?+ Afei yɛrebu ne mogya ho akontaa.”+ 23 Saa bere no nyinaa na wonnim sɛ Yosef te nea wɔreka no, efisɛ wɔne no kasa a, na obi kyerɛ ase. 24 Afei ofii wɔn nkyɛn kosui.+ Na ɔsan bae ne wɔn bɛkasae, na oyii Simeon+ fii wɔn mu na ɔkyekyeree no wɔ wɔn anim.+ 25 Akyiri yi Yosef kae sɛ wɔnhyɛ obiara kotoku a ɔde bae aburow mã. Afei ɔkae sɛ wɔmfa obiara sika nhyɛ ne kotoku mu,+ na wɔmma wɔn akwansoduan.+ Na wɔyɛɛ saa maa wɔn. 26 Afei wɔhyehyɛɛ aburow no wɔ wɔn mfurum so, na wosiim kɔe. 27 Bere a woduu ahomegyebea a wɔn mu biako san ne kotoku sɛ ɔrema n’afurum aduan no,+ ohui sɛ ne sika no hyɛ ne kotoku mu.+ 28 Ɛnna ɔka kyerɛɛ ne nuanom sɛ: “Wɔde me sika asan ama me; monhwɛ sɛ ɛhyɛ me kotoku mu!” Afei wɔn koma tui,+ na wɔde ahopopo kae sɛ: “Dɛn na Onyankopɔn ayɛ yɛn yi?”+ 29 Na wokoduu wɔn papa Yakob nkyɛn wɔ Kanaan asase so, na wɔkaa nea ɛtoo wɔn nyinaa kyerɛɛ no sɛ: 30 “Otumfoɔ a ɔhwɛ asase no so no poopoo n’ani kyerɛɛ yɛn,+ efisɛ na osusuw sɛ yɛyɛ akwansrafo a yɛawia yɛn ho rebɛhwɛ nea ɛwɔ asase no so.+ 31 Na yɛka kyerɛɛ no sɛ, ‘Yɛn tirim fann.+ Yɛnyɛ akwansrafo. 32 Yɛkae sɛ yɛyɛ anuanom dumien+ a yefi papa biako.+ Obiako nni hɔ,+ na akumaa no wɔ yɛn papa nkyɛn wɔ Kanaan+ asase so.’ 33 Na otumfoɔ a ɔhwɛ asase no so no ka kyerɛɛ yɛn sɛ,+ ‘Nea ɛbɛma mahu sɛ mo tirim fann ni:+ Munnyaw mo mu biako wɔ me nkyɛn,+ na mo a moaka no mfa biribi nkɔma mo fiefo a wɔredi kɔm no.+ 34 Na momfa mo nua kumaa no mmɛkyerɛ me na mahu ampa sɛ monyɛ akwansrafo na mmom mo tirim fann. Mede mo nua no bɛsan ama mo, na mubetumi adi gua wɔ asase yi so.’”+ 35 Na bere a wɔrehwie wɔn kotoku mu nneɛma no, wohui sɛ obiara sika hyɛ ne kotoku mu. Na wɔne wɔn papa nyinaa huu sika no, wɔbɔɔ hu. 36 Ɛnna wɔn papa Yakob teɛɛm sɛ: “Me na moama mahwere me mma!+ Yosef nni hɔ, na Simeon nni hɔ,+ na morebɛfa Benyamin nso akɔ! Me na amanehunu yi nyinaa aba me so!” 37 Afei Ruben ka kyerɛɛ ne papa sɛ: “Sɛ mamfa no ansan ammrɛ wo a, me mma baanu na wɔwɔ hɔ yi, kum wɔn.+ Fa no hyɛ me nsa, na mɛhwɛ de no abrɛ wo.”+ 38 Nanso ɔkae sɛ: “Me ba no ne mo renkɔ, efisɛ ne nua awu na aka ne nko.+ Sɛ asiane bi to no kwan so a, mobɛma mede me dwen akɔ Adamoa* mu wɔ awerɛhow mu.”+


ኢያሱ 18 NASV – Yosua 18 ASCB | Biblica\nኢያሱ 18 NASV – Yosua 18 ASCB\nAsase A Aka No Mu Kyekyɛ\n1Afei a asase no abɛdi Israelfoɔ nsam no, Israelfoɔ nyinaa boaa wɔn ho ano wɔ Silo18.1 Silo a ɛfiri Yerusalem kɔ hɔ no yɛ kilomita 40 no bɛyɛɛ amanyɛsɛm ne gyedisom man wɔ Israel. Na Ahyiaeɛ Ntomadan no si hɔ ara kɔsii Samuel berɛ so (1 Sam 4.1-11) a wɔde kɔɔ Gibeon (1 Be 21.29). na wɔsii hyiadan. 2Nanso, na aka mmusuakuo nson a wɔmfaa wɔn kyɛfa no mmaa wɔn.\n3Enti, Yosua bisaa wɔn sɛ, “Moretwɛn akɔsi da bɛn ansa na moafa asase no nkaeɛ a Awurade, mo agyanom Onyankopɔn de ama mo no? 4Monyi nnipa baasa mfiri abusuakuo biara mu na mɛsoma wɔn ama wɔakɔsra baabi a wɔnnii hɔ soɔ no. Wɔsane ba a, wɔbɛtwerɛ deɛ wɔhunuiɛ agu krataa so akyerɛ me sɛdeɛ wɔbɛkyekyɛ agyapadeɛ no. 5Akwansrafoɔ no bɛkyekyɛ asase no mu nson, na wɔremfa Yuda asase a ɛda anafoɔ fam ne Yosef asase a ɛwɔ atifi fam no nka ho. 6Afei, mɛbɔ ntonto a ɛho te wɔ Awurade, yɛn Onyankopɔn anim, apɛ baabi a wɔde bɛma abusuakuo biara. 7Nanso, Lewifoɔ no rennya asase biara. Wɔn dwumadie sɛ Awurade asɔfoɔ no bɛyɛ wɔn agyapadeɛ. Na Gad ne Ruben mmusuakuo ne Manase abusuakuo fa no nso renya asase no bi bio, ɛfiri sɛ, wɔanya wɔn agyapadeɛ a Mose a ɔyɛ Awurade ɔsomfoɔ de maa wɔn wɔ Asubɔnten Yordan apueeɛ fam no dada.”\n8Mmarima a wɔrekɔsusu asase no rebɛkɔ no, Yosua hyɛɛ wɔn sɛ, “Monkɔkyekyɛ asase no, na monsane mfa deɛ mohunuiɛ ho nsɛm a moatwerɛ agu krataa so mmrɛ me, na menam ntontobɔ kronkron a wɔbɛbɔ no Awurade anim wɔ Silo no so de asase no bɛma mmusuakuo no.” 9Mmarima no yɛɛ sɛdeɛ wɔhyɛɛ wɔn no, kyekyɛɛ asase no nyinaa mu nson, twerɛɛ nkuro a ɛwɔ asase no nkyekyɛmu biara so. Wɔsane kɔɔ Yosua nkyɛn wɔ Silo atenaeɛ hɔ.\n10Silo hɔ na Yosua bɔɔ ntonto kronkron wɔ Awurade anim de pɛɛ asaseta a ɛsɛ sɛ abusuakuo biara fa.\nAsase A Wɔde Maa Benyamin\n11Asase no nkyekyɛmu a ɛdi ɛkan no kɔɔ mmusua a ɛwɔ Benyamin abusuakuo no nsam. Na ɛda nsase a wɔde maa Yuda ne Yosef mmusuakuo no.\n12Atifi fam ɛhyeɛ no firi Asubɔnten Yordan kɔ Yeriko nsianeɛ no atifi, na afei, afa bepɔ mantam ne Bet-Awen ɛserɛ so akɔ atɔeɛ fam. 13Ɛhyeɛ no firi hɔ kɔ Lus (a ɛyɛ Bet-El) wɔ anafoɔ fam, na ɛtoa so kɔ Atarot-Adar ne bepɔ atifi a ɛwɔ Bet-Horon Anafoɔ wɔ anafoɔ fam.\n14Afei ɛhyeɛ no fa anafoɔ fam, nam bepɔ a anim hwɛ Bet-Horon wɔ atɔeɛ fam no ntentenesoɔ, kɔsi Kiriat-Baal akuraa (a ɛyɛ Kiriat-Yearim), Yuda abusuakuo no nkuro no mu baako. Yei ne atɔeɛ fam ɛhyeɛ.\n15Anafoɔ fam ɛhyeɛ no, firi Kiriat-Yearim mfikyire. Ɛfiri hɔ fa atɔeɛ fam kɔ Neftoa nsuwansuwa asutire ho, 16na ɛsiane akɔ bepɔ a ɛwɔ Hinom bɔnhwa a ɛwɔ Refaim bɔnhwa no atifi fam no ase. Ɛtoa so kɔ Hinom wɔ anafoɔ fam, na atwam wɔ nsianeɛ a na Yebusifoɔ teɛ no anafoɔ fam na akɔduru En-Rogel. 17Ɛhyeɛ no firi En-Rogel a ɛkɔ atifi fam, kɔsi En-Semes na atoa so akɔpem Gelilot a ɛne Adumim di nhwɛanimu na afei ɛsiane akɔ Bohan boɔ ho (Na Bohan yɛ Ruben babarima). 18Ɛtoa so fa nsianeɛ a ɛhwɛ Yordan Bɔnhwa no atifi fam. Afei ɛhyeɛ no kɔ bɔnhwa no mu, 19ɛkɔfa Bet-Hogla nsianeɛ no atifi fam na akɔpem Nkyene Ɛpo no atifi faka ano a ɛyɛ Asubɔnten Yordan anafoɔ fam abɔeɛ.\n20Apueeɛ fam ɛhyeɛ no yɛ Asubɔnten Yordan.\nYei ne agyapadeɛ a wɔde maa mmusua a wɔbɔ mu yɛ Benyamin abusuakuo no.\nNkuro A Wɔde Maa Benyamin\n21Nkuro a wɔde maa mmusua a wɔbɔ mu yɛ Benyamin abusuakuo na ɛdidi soɔ yi:\nYeriko, Bet-Hogla ne Emek-Kesis, 22Bet-Araba, Semaraim ne Bet-El, 23Awim, Para ne Ofra, 24Kefar-Amonai, Ofni ne Geba, nkuro dumienu ne wɔn nkuraaseɛ.\n25Gibeon, Rama ne Beerot, 26Mispa, Kefira ne Mosa, 27Rekem, Yirpeel ne Tarala, 28Sela, Ha-Elef ne Yebusifoɔ kuropɔn (a ɛyɛ Yerusalem), Gibea ne Kiriat-Yearim, nkuro dunan ne wɔn nkuraaseɛ.\nASCB : Yosua 18


Забур 7 CARS - Nnwom 7 ASCB\nDawid adesrɛ dwom a Benyaminni Kus nsɛm enti ɔto maa Awurade.\n1Ao, Awurade me Onyankopɔn,\nmedwane metoa wo;\nGye me firi wɔn a wɔtaa me nyinaa nsam,\n2anyɛ saa a wɔbɛtete me mu sɛ gyata\nna wɔatete me mu asinasini a\n3Ao, Awurade me Onyankopɔn, sɛ mayɛ yei\nna sɛ afɔdie aba me so a,\n4sɛ mayɛ bɔne atia deɛ ɔne me te yie\nanaasɛ mabɔ me ɔtamfoɔ korɔno kwa a,\n5ɛnneɛ ma mʼatamfoɔ ntaa me na wɔmmɛto me;\nma wɔntiatia me so wɔ fam\nna wɔmma me funu nna mfuturo mu.\n6Sɔre wʼabufuo mu, Ao Awurade!\nSɔre tia mʼatamfoɔ abufuo.\nNyane, me Onyankopɔn; hyɛ atɛntenee mmara.\n7Ma nnipadɔm mmɛtwa wo ho nhyia.\nFiri soro hɔ di wɔn so;\nBu me atɛn, Ao Awurade sɛdeɛ me teneneeyɛ teɛ,\nsɛdeɛ me nokorɛdie teɛ, Ao Ɔsorosoroni.\n9Ao Onyankopɔn teneneeni,\nwo a wohwehwɛ adwene ne akoma mu,\nfa amumuyɛfoɔ basabasayɛ bra awieeɛ\nna ma ateneneefoɔ nya banbɔ.\n10Mʼakokyɛm ne Ɔsorosoro Onyankopɔn\ndeɛ ɔgye akoma mu teneneeni no.\n11Onyankopɔn yɛ ɔtemmufoɔ teneneeni,\nOnyame a ɔda nʼabufuo adi da biara.\nɔbɛse nʼakofena ano;\nɔbɛkuntunu ne tadua na ɔde bɛmma ahyɛ mu.\n13Wasiesie ne kɔdiawuo akodeɛ;\nayɛ ne bɛmma a ɛrederɛ no krado.\n14Deɛ ɔnyinsɛn amumuyɛ\n15Deɛ ɔtu tokuro na ɔyi mu dɔteɛ no\nhwe tokuro a watu no mu.\n16Ɔhaw a ɔde ba no dane bɔ nʼankasa so;\nne basabasayɛ bɔ nʼankasa tiri so.\n17Mede aseda bɛma Awurade\nne tenenee enti\nna mato ayɛyi dwom ayi Awurade, Ɔsorosoroni no din ayɛ.\nASCB : Nnwom 7


Забур 62 CARS - Nnwom 62 ASCB\n1Me ɔkra wɔ ahomegyeɛ wɔ Onyankopɔn nko ara mu;\nme nkwagyeɛ firi ne nkyɛn.\n2Ɔno nko ara ne me botan ne me nkwagyeɛ;\nɔyɛ mʼaban, na merenhinhim da.\n3Mobɛkɔ so ahyɛ onipa baako so akɔsi da bɛn?\nMo nyinaa mobɛsum no ahwe fam anaa?\nMayɛ ɔfasuo a akyea, ɛban a ɛrebuo wɔ wɔn ani so.\n4Wɔayɛ adwene sɛ wɔbɛtu me\nafiri me diberɛ a ɛkorɔn no so;\nwɔn ani gye atorɔ die ho.\nWɔde wɔn ano hyira\nna wɔn akoma mu deɛ, wɔdome.\n5Ao me kra, gye wʼahome wɔ Onyankopɔn nko ara mu;\nna ne mu na mʼanidasoɔ wɔ.\n6Ɔno nko ara ne me botan ne me nkwagyeɛ;\nɔyɛ mʼaban, na merenhinhim.\n7Me nkwagyeɛ ne mʼanimuonyam gyina Onyankopɔn so;\nɔyɛ me botan a ɛkorɔn, ne me dwanekɔbea.\n8Ao me nkurɔfoɔ, momfa mo ho nto ne so daa;\nmonka mo akoma mu nsɛm nyinaa nkyerɛ no,\nɛfiri sɛ Onyankopɔn ne yɛn dwanekɔbea.\n9Nnipa nyinaa te sɛ home;\nakɛseɛ ne nkumaa nyinaa nka hwee;\nsɛ wɔkari wɔn wɔ nsania so a, wɔnka hwee;\nwɔn nyinaa bɔ mu a, wɔyɛ home mu tutuo.\n10Mommfa mo ho nto nsisie so\nna monnhoahoa mo ho korɔnodeɛ ho;\nɛwom sɛ mo ahonya dɔɔso deɛ,\nnanso mommfa mo akoma nto so.\n11Asɛm baako na Onyankopɔn aka,\nnsɛm mmienu na mateɛ sɛ,\nwo, Onyankopɔn, wo na wowɔ ahoɔden,\n12na wo, Awurade, wo na woyɛ adɔeɛ.\nAmpa ara, wobɛtua obiara ka\nsɛdeɛ nʼadwuma teɛ.\nASCB : Nnwom 62


1. Korinter 13 LB – 1 Korintofoɔ 13 ASCB | Biblica\n1. Korinter 13 LB – 1 Korintofoɔ 13 ASCB\n1 Korintofoɔ 13:1-13\n1Sɛ mede nnipa ne abɔfoɔ tɛkrɛma kasa na menni dɔ a, na mete sɛ yaawa a ɛregyegyeɛ anaa akasaeɛ a ɛrewoso kɛkɛ. 2Ebia na mewɔ akyɛdeɛ a metumi ka asɛmpa no ma ɛka nnipa akoma; ebia na mewɔ osuahunu ne nteaseɛ ma mete ahintasɛm nyinaa ase; ebia na mewɔ gyidie a ɛma metumi tutu mmepɔ, nanso sɛ menni ɔdɔ a, menka hwee. 3Mɛtumi de deɛ mewɔ nyinaa makyɛ na mpo matu me onipadua asi hɔ sɛ wɔnhye, nanso sɛ menni ɔdɔ a, mennya ho mfasoɔ biara.\n4Ɔdɔ wɔ boasetɔ na ne tirim yɛ mmerɛ; ɔdɔ nyɛ ahoɔyea anaa ɛnkyerɛ ne ho anaa ɔnni ahomasoɔ su; 5ɔdɔ mmu ɔbra bɔne; ɔnyɛ pɛsɛmenkomenya; ne bo nha no; ɔmfa bɔne nhyɛ ne mu; 6ɔdɔ mpɛ bɔne, na mmom, ɔpɛ nokorɛ. 7Ɔdɔ mpa aba; ne gyidie, nʼanidasoɔ ne ne boasetɔ nni hwammɔ.\n8Ɔdɔ wɔ hɔ daa. Nkɔmhyɛ wɔ hɔ nanso, ɛnte hɔ daa; akyɛdeɛ a ɛma wɔka kasa foforɔ wɔ hɔ, nanso ɛwɔ nʼawieeɛ; osuahunu wɔ hɔ, nanso ɛbɛtwam. 9Deɛ yɛnim no ne nkɔm a yɛhyɛ no yɛ fa ne fa bi; 10nanso deɛ ɛyɛ pɛ no nya ba a, deɛ ɛyɛ fa ne fa no bɛgu. 11Meyɛ abɔfra no mekasaa sɛ abɔfra, medwenee sɛ abɔfra, mesusuu sɛ abɔfra, na meyɛɛ ɔpanin yi, magu mmɔfraasɛm no. 12Deɛ yɛhunu no seesei no te sɛ su bi a ɛyɛ kusuu wɔ ahwehwɛ mu. Ɛno akyi, yɛbɛhunu no kann. Deɛ menim seesei no yɛ ɛho fa bi; akyire yi, ɛbɛdi mu te sɛ Onyankopɔn nimdeɛ a ɔwɔ wɔ me ho no.\n13Na afei nneɛma mmiɛnsa yi na ɛwɔ hɔ: gyidie, anidasoɔ, ɔdɔ; na ɔdɔ ne mu kɛseɛ.\nASCB : 1 Korintofoɔ 13


Philippians 2 KJV – Filipifoɔ 2 ASCB | Biblica\nPhilippians 2 KJV – Filipifoɔ 2 ASCB\n1Mo nkwa a mowɔ wɔ Kristo mu no hyɛ mo den anaa? Ne dɔ kyekyere mo werɛ anaa? Mo ne Honhom no wɔ ayɔnkofa bi anaa? Mowɔ ayamyɛ ne ayamhyehyeɛ ma mo ho mo ho anaa? 2Sɛ ɛte saa deɛ a, ɛnneɛ monnya adwene korɔ wɔ ɔdɔ ne Honhom ne botaeɛ korɔ mu na mʼanigyeɛ awie pɛyɛ. 3Monnyɛ pɛsɛmenkomenya; monnhoahoa mo ho mfa mpɛ animuonyam hunu. Mommrɛ mo ho ase mma mo ho mo ho na mommu mo yɔnkonom nsene mo ankasa mo ho. 4Mommma obiara nnnwene ne nko ara nʼadeɛ ho, na mmom, ɔnnwene nʼafɛfoɔ nso deɛ ho bi.\n5Momma mo abrabɔ nyinaa nyɛ sɛ Yesu Kristo deɛ no bi.\n6Ɔno na ɔwɔ Onyankopɔn tebea mu deɛ,\nnanso wanhyɛ ne ho sɛ ɔne Onyankopɔn bɛyɛ pɛ.\n7Ɔdanee ne tumi kɛseɛ ne nʼanimuonyam too nkyɛn.\nMmom, ɔfirii ne pɛ mu faa akoa tebea de too ne ho so,\nbaeɛ sɛ onipa bɛyɛɛ nʼadeɛ sɛ onipa.\nde kɔduruu owuo mu,\nasɛnnua ho owuo mu mpo.\n9Yei enti, Onyankopɔn maa no so kɔɔ beaeɛ a ɛkorɔn koraa,\nmaa no din a ɛdi din nyinaa so.\n10Na ɛno enti, sɛ wɔbɔ Yesu din a,\nɔsorofoɔ ne asase sofoɔ ne asase asefoɔ nkotodwe nyinaa bɛkoto no.\n11Na tɛkrɛma nyinaa apae mu aka sɛ,\nde ahyɛ Agya Onyankopɔn animuonyam.\nNkwagyeɛ Ho Adwumayɛ\n12Enti, me nnamfo pa, sɛdeɛ na me ne mo te hɔ a na motie me no, saa ara nso na ɛberɛ a menni mo nkyɛn seesei yi, ɛsɛ sɛ motie me ara ne no. Monkɔ so mfa ahopopoɔ ne suro nyɛ adwuma mfa nwie mo nkwagyeɛ ho adwumayɛ, 13ɛfiri sɛ, Onyankopɔn na ɔma mofiri mo pɛ mu di dwuma a ɛsɔ nʼani.\n14Dwuma biara a modi no, monnnwiinwii na monnnye ho akyinnyeɛ 15sɛdeɛ ɛbɛyɛ a, wɔnka biribi ntia mo. Mobɛyɛ kronn sɛ Onyankopɔn mma nokwafoɔ a wɔte ewiase a nkontompofoɔ ne nnebɔneyɛfoɔ ahyɛ ma tɔ no mu. Ɛsɛ sɛ mohyerɛn wɔ wɔn mu sɛ nsoromma a ɛwɔ soro 16wɔ nkwa no ho asɛm a moka kyerɛ wɔn no mu. Sɛ moyɛ saa, na Kristo Ɛda no mede mo hoahoa me ho a, na ne kwan so ara ne no, ɛfiri sɛ, ɛbɛda no adi sɛ dwuma a mebɛdiiɛ no anyɛ kwa. 17Ebia na ɛsɛ sɛ wɔhwie me mogya gu sɛ afɔrebɔdeɛ, sɛdeɛ mo ɔsom no nso yɛ afɔrebɔdeɛ ma Onyankopɔn no. Sɛ ɛba saa a, ɛbɛyɛ anigyesɛm, na me ne mo nyinaa anya saa ahosɛpɛ no. 18Aane, momma mo ani nnye, sɛdeɛ me nso mʼani agye no.\n19Anidasoɔ a mewɔ wɔ Awurade Yesu mu no enti, mɛsoma Timoteo ma waba mo nkyɛn na mo ho nsɛm a mɛte no ahyɛ me nkuran. 20Ɔno nko ne obi a ɔwɔ ɔtema ma me na mo ho asɛm nso hia no. 21Obiara pɛ ɔno ara ne yiedie a Yesu Kristo ho asɛm mmfa ne ho. 22Mo ankasa modi ho adanseɛ wɔ dwuma a wadi ho. Wakyerɛ nso sɛ, ɔne me te sɛ ɔba ne nʼagya a wɔaka abom adi asɛmpa no ho dwuma. 23Sɛ mehunu sɛdeɛ nneɛma rekɔ so ma me a, ɛrenkyɛre biara mɛsoma no wɔ mo nkyɛn. 24Na Awurade mu anidasoɔ a mewɔ enti, menim sɛ ɛrenkyɛre biara mʼankasa mɛba mo nkyɛn.\n25Mʼadwene ho sɛ, mɛsoma yɛn nua Epafrodito a wayɛ adwuma, na ɔdi me nkyɛn mu ako na wasom mo sɛ mo ɔsomafoɔ de aboa me no wɔ mo nkyɛn. 26Ne ho pere no sɛ ɔbɛhunu mo nyinaa na ɛha no nso sɛ motee ne nka sɛ ɔyare. 27Ampa ara, na ɔyare a anka ɔreyɛ awu. Nanso, Onyankopɔn hunuu no ne me nso mmɔbɔ, ɛfiri sɛ, wamma manni awerɛhoɔ. 28Me ho peree me yie sɛ mɛsoma no mo nkyɛn, na mohunu no a, mo ani asane agye bio na me nso mʼawerɛhoɔ to atwa. 29Momfa ahosɛpɛ nnye no sɛ onua wɔ Awurade mu. Momfa obuo ne anidie mma nnipa a wɔte sɛ ɔno nyinaa, 30ɛfiri sɛ, ɔde ne nkwa bɔɔ afɔdeɛ a ɛnam so maa anka ɔrewu ama Kristo adwuma de aboa me a anka morentumi mmoa saa no.\nASCB : Filipifoɔ 2


Bible Asuafo no Kaa Asɛmpa no Wɔ Wiase Ko I no mu\nKENKAN WƆ Acholi Afrikaans Albanian Amharic Angolan Sign Language Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Tswana Turkish Turkmen Tuvaluan Twi Tzotzil Ukrainian Urdu Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nJohannes Rauthe rekɔ asɛnka, bɛyɛ afe 1920 mfe no mu\nAMAN bɛyɛ 30 na ɛde wɔn ho hyɛɛ wiase ko a edi kan no mu. September 1, 1915, Ɔwɛn-Aban no kaa ɔko no ho asɛm sɛ: “Ɔko kɛse a ɛrekɔ so wɔ Europa seesei no sen ɔko biara a asi pɛn.” Ɔko no nti Ɔwɛn-Aban no bɔɔ amanneɛ sɛ: “[Ahenni] adwuma no agu ara ne sa, ne titiriw, wɔ Germany ne France.”\nBere a ɔko no rekɔ so wɔ wiase nyinaa no, na Bible Asuafo no nnya ntee ase papa sɛ ɛnsɛ sɛ Kristofo de wɔn ho hyehyɛ wiase no nsɛm mu. Nanso, na wɔasi wɔn bo sɛ wɔbɛka asɛmpa no. Ná Wilhelm Hildebrandt pɛ sɛ ɔyɛ Ahenni adwuma no, enti ɔkraa The Bible Students Monthly kratawa no bi wɔ France kasa mu. Wankɔ France sɛ ɔrekɔyɛ colporteur (bere nyinaa ɔsɛmpakafo), na mmom ɔkɔɔ hɔ sɛ German sraani. Bere a Francefo no huu Germanni a ɔhyɛ asraafo atade, obi a wobu no sɛ wɔn tamfo, sɛ ɔrekyekyɛ asomdwoe asɛm no, wɔn ho dwiriw wɔn.\nWɔkaa nkrataa a nkurɔfo kyerɛwee mu nsɛm wɔ Ɔwɛn-Aban mu. Nkrataa no mu nsɛm kyerɛe sɛ German Bible Asuafo a na wɔwɔ sraadi mu no bebree hui sɛ ɛsɛ sɛ wɔka Ahenni ho asɛmpa no. Ná Onua Lemke yɛ po so sraani. Ɔbɔɔ amanneɛ sɛ ne mfɛfo asraafo baanum akyerɛ asɛmpa no ho anigye. Ɔkyerɛwee sɛ: “Mewɔ po so hyɛn mu de, nanso meretwa aba de ayi Yehowa ayɛ.”\nGeorg Kayser kɔɔ akono sɛ ɔsraani, nanso bere a ɔbaa fie no na ɔyɛ nokware Nyankopɔn no somfo. Ɛbaa no sɛn? Ne nsa kaa Bible Asuafo no nhoma bi, na ofi ne koma nyinaa mu gyee Ahenni no ho nokware no toom. Ɛno akyi no, ɔde n’akode guu hɔ. Afei ɔkɔyɛɛ adwuma a ɛmfa akodi ho. Bere a ɔko no baa awiei no, ɔde nsi yɛɛ akwampae adwuma mfe pii.\nƆfã biara a yennyina wɔ wiase no nsɛm mu no, na Bible Asuafo no nte ase yiye. Nanso, na wɔn suban ne wɔn nneyɛe yɛ papa koraa sen nkurɔfo a wogyee ɔko no toom no. Amanyɔfo ne asɔre mpanyimfo taa wɔn man akyi wɔ ɔko no mu, nanso Bible Asuafo no de, wɔde wɔn ho bɔɔ “Asomdwoe Hene” no. (Yes. 9:6) Ɛwom sɛ Bible Asuafo no bi antwe wɔn ho amfi ɔko no ho koraa de, nanso na wokura Bible Suani Konrad Mörtter adwene no bi. Ɔkae sɛ: “Mihui wɔ Onyankopɔn Asɛm mu pefee sɛ ɛnsɛ sɛ Kristoni di awu.”—Ex. 20:13. *\nHans Hölterhoff de saa trɔk yi bɔɔ The Golden Age no ho dawuru\nWɔn a wɔn ahonim nti wɔnkɔ ɔko no, na mmara biara nni Germany a ɛbɛma wɔafa wɔn ho adi. Bible Asuafo bɛboro 20 a na wɔwɔ hɔ ankɔ sraadi. Wɔkae sɛ wɔn mu binom abɔ dam. Gustav Kujath sei, wɔde no kɔtoo ayaresabea a wɔhwɛ wɔn a wɔwɔ adwenemyare, na wɔmaa no nnuru a ebetumi asɛe n’adwene. Hans Hölterhoff nso ankɔ sraadi, enti wɔde no kɔtoo afiase. Nanso, wɔde no kɔɔ hɔ no, wanyɛ adwuma biara a ɛfa akodi ho. Afiase ahwɛfo no hyɛɛ no atade bi kyekyeree no kosii sɛ ne nan ne ne nsa nyinaa yɛɛ titiritii. Ɛno amma wannyae ne gyidi mu, enti awɛmfo no hyɛɛ da yɛe sɛ wɔrebekum no. Nanso bere a na ɔko no rekɔ so nyinaa, Hans kuraa ne mudi mu.\nWɔhyɛɛ anuanom foforo de wɔn kɔɔ sraadi, nanso wɔanso akode mu. Mmom, wɔkae sɛ wɔbɛyɛ nnwuma a ɛmfa ɔko ho. * Wɔn a wosii saa gyinae no, na Johannes Rauthe ka ho. Enti wɔma ɔkɔyɛɛ adwuma wɔ keteke adwuma mu. Wɔmaa Konrad Mörtter kɔyɛɛ adwuma wɔ ayaresabea sɛ obi a ɔboa ayarefo. Reinhold Weber nso, wɔma ɔkɔyɛɛ adwuma sɛ ɔyarehwɛfo. Ɛyɛɛ August Krafzig dɛ sɛ adwuma a wɔma ɔyɛe no amfa no ankopue akono. Ná Bible Asuafo yi ne afoforo a wɔte sɛ wɔn asi wɔn bo sɛ wɔbɛsom Yehowa. Ɔdɔ a na wɔwɔ ma Yehowa ne nokware a na wobedi ama no ho ntease a na wɔwɔ saa bere no na wogyinaa so sii gyinae.\nSɛnea Bible Asuafo no yɛɛ wɔn ade wɔ ɔko bere no mu nti, aban no de n’ani dii wɔn akyi. Mfe a edi hɔ no, asɛnka adwuma a na Bible Asuafo a wɔwɔ Germany no reyɛ nti, wɔde wɔn kɔɔ asɛnnibea mpɛn mpempem pii. Baa dwumadibea a ɛwɔ Magdeburg, Germany no tew mmara dwumadibea wɔ Betel de boaa anuanom.\nNkakrankakra, ntease a Yehowa Adansefo wɔ no mu bɛdaa hɔ fann sɛ ɛnsɛ sɛ Kristofo de wɔn ho hyehyɛ wiase no nsɛm mu. Ɛno nti wiase ko a ɛto so mmienu no fii ase no, Adansefo no twee wɔn ho fii akodi no ho koraa. Saa a wɔyɛe no ma wobuu wɔn sɛ wɔyɛ Germany Man no atamfo, na wɔtaa wɔn denneennen. Nanso, yɛrenka ɛno ho asɛm seesei. Daakye, yɛbɛka ho asɛm wɔ “Tete Wɔ Bi Ka” bi a ɛbɛba mu.—Tete wɔ bi ka, Central Europe.\n^ nky. 7 Hwɛ nea Bible Asuafo a wɔwɔ Britain yɛe wɔ Wiase Ko I mu ho nsɛm wɔ May 15, 2013, Ɔwɛn-Aban no mu. Asɛmti ne, “Tete Wɔ Bi Ka—Wogyinaa Pintinn wɔ ‘Sɔhwɛ Bere’ Mu.”\n^ nky. 9 Anuanom gyinaa nyansahyɛ a wɔde mae wɔ Millennial Dawn (1904) nhoma no Po VI no mu so na esisii saa gyinae no. Wɔde saa nyansahyɛ yi nso mae wɔ August 1906, Ɔwɛn-Aban, Germany de no mu. September 1915 Ɔwɛn-Aban no yɛɛ nsakrae wɔ ntease a yɛwɔ mu. Ɛkae sɛ, ɛnsɛ sɛ Bible Asuafo kɔ sraadi. Nanso, saa asɛm yi ampue Germany Ɔwɛn-Aban no mu.


哥林多後書 3 CCBT - Korintofo II 3 NA-TWI | Biblica América Latina\n哥林多後書 3 CCBT - Korintofo II 3 NA-TWI\n1難道我們又是在稱讚自己嗎？難道我們像別人一樣，需要拿著推薦信去見你們，或拿著你們的推薦信去見別人嗎？ 2 你們自己就是我們的推薦信，寫在了我們心坎上，眾所周知，人人可讀。 3 顯然，你們是從基督而來的一封信，是我們工作的成果。這信不是用筆墨寫成的，乃是藉著永活上帝的靈寫成的；不是寫在石版上的，而是刻在心版上的。\n4 我們靠著基督在上帝面前有這樣的確信。 5 我們並不認為自己能夠承擔什麼，我們能夠承擔全是靠上帝。 6 祂使我們能夠擔任新約的執事。這新約不是用律法條文立的，而是聖靈的工作，因為律法條文帶給人死亡，但聖靈賜給人生命。\n7 這最終帶來死亡、刻在石版上的律法條文的事工尚且有榮耀，甚至使摩西的臉上發出榮光，儘管很快就消逝了，以色列人仍然無法定睛看他， 8 那麼聖靈的事工豈不更有榮耀嗎？ 9 那定人罪的事工尚且有榮耀，這使人被稱為義人的事工豈不更有榮耀嗎？ 10 其實先前的榮耀和現今的大榮耀相比，就黯然失色了。 11 那漸漸消逝的尚且有榮耀，這永遠長存的更是榮耀無比。\n12 我們因為有這極大的盼望，就放膽無懼， 13 不像摩西將帕子蒙在臉上，以免以色列人看見那漸漸消逝的榮光。 14 但以色列人的心剛硬，直到今日，他們每逢讀舊約的時候，同樣的帕子還在那裡，沒有揭去。因為只有在基督裡，那帕子才能被除去。 15 時至今日，每逢他們讀摩西律法的時候，帕子仍然蒙在他們心上。 16 然而，他們一旦歸向基督，那帕子就被除去了。 17 主就是那靈，主的靈在哪裡，哪裡就有自由。 18 我們這些臉上不再蒙著帕子的人，可以像鏡子一樣反映主的榮光，漸漸變成主的樣式，榮上加榮。這都是主的作為，主就是那靈。\nCCBT : 哥林多後書 3\nKorintofo II 3\nMo gyidi boa asɛnka no\n1Eyi kyerɛ sɛ yɛrehoahoa yɛn ho bio anaa? Nkrataa a edi adanse pa a efi yɛn nkyɛn anaasɛ ɛreba mo nkyɛn no ho hia yɛn sɛnea ebi ho hia nnipa afoforo bi no. 2 Mo ankasa moyɛ krataa a ɛwɔ yɛn nkyɛn a wɔakyerɛw wɔ yɛn koma mu sɛnea ɛbɛyɛ a obiara behu na wakan. 3 Ɛyɛ nokware sɛ Kristo no ankasa na ɔkyerɛw saa krataa yi ɛnna ɔde somaa yɛn. Ɛnyɛ kyerɛwduru na wɔde kyerɛw no ɔbo pon so na mmom Onyankopɔn a ɔte ase no Honhom na wɔde kyerɛw guu nnipa koma mu.\n4 Yɛka eyi, efisɛ, yɛnam Kristo so wɔ gyidi wɔ Onyankopɔn mu. 5 Biribiara nni yɛn mu a ebetumi ama yɛasi yɛn bo aka se yebetumi ayɛ saa adwuma yi. Ahoɔden a yɛwɔ no fi Onyankopɔn. 6 Ɔno na ɛnam ne so nti yetumi som apam foforo no a ɛnyɛ mmara a wɔakyerɛw na mmom Honhom. Mmara a wɔkyerɛw no de owu brɛ yɛn nanso Honhom no ma yɛn nkwa.\nKristo anuonyam foforo\n7 Bere a wɔde mmara a wɔkyerɛw no ɔbo pon so rema no, Onyankopɔn anuonyam daa adi. Ɛwom sɛ Mose anim hyerɛn a ɛhyerɛnee no dumii nanso na ano yɛ den ara kosi sɛ Israelfo no antumi anhwɛ n’anim. Na saa mmara a ɛde owu ba de saa anuonyam no na ɛnam a, 8 anuonyam bɛn na adwuma a efi Honhom mu no rennya. 9 Dwuma a wobuu nnipa fɔ wɔ mu no yɛ anuonyam de. Anuonyam bɛn na dwuma a wobuu nnipa bem wɔ mu no rennya! 10 Yebetumi aka se esiane sɛ nnɛ yi anuonyam no di mu yiye no nti, anuonyam a na edi mu mmere bi a atwam no kɔ. 11 Na sɛ na anuonyam wɔ biribi a ɛnkyɛ mu a, anuonyam bɛn na ade a ɛte hɔ daa no rennya.\n12 Esiane sɛ yɛwɔ saa anidaso yi nti, yɛwɔ akokoduru. 13 Yɛnte sɛ Mose a ɔde nkatanim kataa n’anim sɛnea ɛbɛyɛ a Israelfo no renhu n’anim hyerɛn no pa a ɛrepa na ayera no. 14 Na wɔn adwene mu nnɔ, na ebesi nnɛ yi, sɛ wɔkenkan apam dedaw nhoma no a, saa nkatanim no da so kata wɔn adwene so. Ansa na nkatanim no befi hɔ no, gye sɛ onipa de ne ho ma Kristo. 15 Ebesi nnɛ, bere biara a wɔbɛkenkan Mose mmara no, nkatanim no da so kata wɔn adwene so.\n16 Nanso ebetumi afi hɔ sɛnea Kyerɛwsɛm no ka se, “Mose de ne ho maa Awurade no, na ne nkatanim no fii hɔ.” 17 Kenkansɛm yi mu “Awurade” no yɛ Honhom, na baabiara a Awurade Honhom wɔ no, ahofadi wɔ hɔ. 18 Yɛn a nkatanim biara nkata yɛn anim no gyina hɔ ma Awurade anuonyam na saa anuonyam no ara bi fi Awurade a ɔyɛ Honhom no, sesa yɛn ma yɛkɔ ne tebea mu ma yɛnam so nya anuonyam a ɛkorɔn yiye.\nNA-TWI : Korintofo II 3


Nea Edi Kan a Ɔde Kɔmaa Korintofo 7:1-40\nAfotu a ɔde maa wɔn a wɔaware ne wɔn a wɔnwaree (1-16)\nSɛnea na obiara te a wɔfrɛɛ no no, ɔntena mu saa ara (17-24)\nWɔn a wɔnwaree ne akunafo (25-40)\nSigyadi so mfaso (32-35)\nWare wɔ “Awurade mu nko ara” (39)\n7 Afei krataa a mokyerɛw brɛɛ me no, nea mewɔ ka wɔ ho ni: Eye ma ɔbarima sɛ ɔremfa ne ho nka ɔbea;* 2 nanso esiane sɛ aguamammɔ* abu so nti, ɔbarima biara nnya ɔno ara ne yere,+ na ɔbea biara nso nnya ɔno ara ne kunu.+ 3 Okunu mma ne yere nea ɛsɛ no,* na ɔyere nso nyɛ saa ara mma ne kunu.+ 4 Ɔyere nni ɔno ara ne nipadua so tumi, na mmom ne kunu na ɔwɔ so tumi; saa ara nso na okunu nni ɔno ara ne nipadua so tumi, na mmom ne yere na ɔwɔ so tumi. 5 Ɛnsɛ sɛ okunu ka sɛ ɔne ne yere renna, na ɛnsɛ sɛ ɔyere nso ka sɛ ɔne ne kunu renna, gye sɛ mo baanu nyinaa pene so sɛ morenna kosi bere bi, na moanya bere ama mpaebɔ na moasan abehyiam bio, na Satan ankɔ so ansɔ mo anhwɛ esiane ahohyɛso* a moannya nti. 6 Nea mereka yi, mubetumi ayɛ no saa, nanso ɛnyɛ ɔhyɛ. 7 Minyae a, anka nnipa nyinaa te sɛ nea mete yi. Nanso, obiara wɔ ɔno ara n’akyɛde+ a efi Onyankopɔn hɔ. Oyi de yɛ sɛɛ, ɛnna obi nso de yɛ sɛɛ. 8 Afei meka kyerɛ wɔn a wɔnwaree ne akunafo sɛ, eye ma wɔn sɛ wɔbɛtena hɔ sɛnea mete yi.+ 9 Nanso sɛ wontumi nhyɛ wɔn ho so a, ma wɔnware, efisɛ eye sɛ wɔbɛware sen sɛ nna ho akɔnnɔ bɛhyɛ wɔn so.+ 10 Awarefo no de, mema wɔn ahyɛde. Ɛnyɛ me na mede ahyɛde no rema, na mmom Awurade. Ɛne sɛ, ɛnsɛ sɛ ɔyere ne ne kunu tetew mu.+ 11 Nanso sɛ ɔne no tetew mu a, ɛnsɛ sɛ ɔware. Sɛ ɔpɛ sɛ ɔware a, ɛnde ɛsɛ sɛ ɔsan ne ne kunu no kɔbom; na okunu nso, ɛnsɛ sɛ ogyaa ne yere.+ 12 Na wɔn a aka no de, nea mewɔ ka kyerɛ wɔn ni. Ɛnyɛ Awurade, na mmom me na mereka.+ Ɛne sɛ: Sɛ onuabarima bi wɔ yere a onnye nni, na sɛ ɔbea no pene so sɛ ɔne no bɛtena a, ɛnsɛ sɛ ogyaa no; 13 na sɛ ɔbea bi nso wɔ kunu a onnye nni, na sɛ ɔbarima no pene so sɛ ɔne no bɛtena a, ɛnsɛ sɛ ogyaa ne kunu no. 14 Efisɛ okunu a onnye nni no ho tew, ne yere no nti; na ɔyere a onnye nni no ho tew, onuabarima no nti. Sɛ ɛnte saa a, anka mo mma ho agu fĩ, nanso seesei wɔyɛ kronkron. 15 Na sɛ nea onnye nni no ka sɛ ɔrekɔ* a, ma ɔnkɔ; sɛ ɛba saa a, biribiara nkyekyere onuabarima anaa onuabea no, na asomdwoe mu na Onyankopɔn afrɛ mo aba.+ 16 Na ɔyere, wobɛyɛ dɛn ahu sɛ ɛnyɛ wo na wubegye wo kunu nkwa?+ Anaa okunu, wobɛyɛ dɛn ahu sɛ ɛnyɛ wo na wubegye wo yere nkwa? 17 Ne nyinaa mu no, sɛnea Yehowa* ama obiara ne kyɛfa no, saa ara na obiara mmɔ ne bra, sɛnea Onyankopɔn afrɛ no no.+ Akwankyerɛ a mede ama wɔ asafo ahorow nyinaa mu ne no. 18 Wɔfrɛɛ obi bere a watwa twetia* anaa?+ Ɛnsɛ sɛ ɔdan obi a ontwaa twetia. Wɔfrɛɛ obi bere a ontwaa twetia anaa? Ɛnsɛ sɛ otwa twetia.+ 19 Twetiatwa nkyerɛ hwee, na wontwaa obi twetia nso a, ɛnkyerɛ hwee.+ Nea ehia ne sɛ obedi Onyankopɔn ahyɛde so.+ 20 Sɛnea na obiara te a wɔfrɛɛ no no, ɔntena mu saa ara.+ 21 Bere a wɔfrɛɛ wo no, na woyɛ akoa anaa? Mma ɛnnhaw wo;+ nanso sɛ wubetumi afi nkoasom mu a, ɛnde fi mu. 22 Na obiara a wɔfrɛɛ no Awurade mu bere a ɔyɛ akoa no, wabɛyɛ Awurade nipa a wɔayi no afi nkoasom mu.+ Saa ara na nea wɔfrɛɛ no bere a onni nkoasom mu no nso, wabɛyɛ Kristo akoa. 23 Wɔtɔɔ mo aboɔden;+ munnyae sɛ moyɛ nkoa ma nnipa. 24 Anuanom, sɛnea na obiara te a wɔfrɛɛ no no, ɔntena mu saa ara wɔ Onyankopɔn anim. 25 Afei ɛdefa mmaabun* ho de, minni ahyɛde biara a efi Awurade hɔ, na mmom mereka m’adwene+ sɛ obi a Awurade huu no mmɔbɔ sɛ ɔmmɛyɛ ɔnokwafo. 26 Enti misusuw sɛ ɔhaw a yɛwɔ mu seesei nti, sɛnea onipa te biara, eye sɛ ɔtena hɔ saa ara. 27 Wobata ɔyere ho anaa? Gyae sɛ woretetew wo ho.+ Wunni yere anaa? Gyae sɛ worehwehwɛ ɔyere. 28 Nanso sɛ woware nso a, wonyɛɛ bɔne. Sɛ ɔbaabun ware a, ɔnyɛɛ bɔne. Nanso wɔn a wɔware no ho bɛyeraw* wɔn ɔhonam mu. Me de, mempɛ sɛ mo ho bɛyeraw mo. 29 Bio nso anuanom, nea mereka ne sɛ, bere a aka no sua.+ Efi saa bere yi rekɔ no, momma wɔn a wɔwɔ yere no nyɛ sɛ nea wonni bi, 30 na wɔn a wosu nyɛ sɛ wɔn a wonsu, na wɔn a wodi ahurusi nyɛ sɛ wɔn a wonni ahurusi, na wɔn a wɔtɔ nyɛ sɛ wɔn a wonni bi. 31 Wɔn a wɔde wiase di dwuma nso, wɔmmma wiase nnnye wɔn adwene; efisɛ sɛnea wiase te no resesa. 32 Me de, mempɛ sɛ dadwen hyɛ mo so. Ɔbarima a ɔnwaree no, ɔda dwen Awurade nneɛma ho, sɛnea ɔbɛsɔ Awurade ani. 33 Na ɔbarima warefo de, ɔda dwen wiase nneɛma ho,+ sɛnea ɔbɛsɔ ne yere ani; 34 ne mu akyɛ. Bio nso, ɔbea a ɔnwaree, ne ɔbaabun da dwen Awurade nneɛma ho,+ sɛnea ɔbɛyɛ kronn ne nipadua mu ne ne honhom mu. Na ɔbea warefo de, ɔda dwen wiase nneɛma ho, sɛnea ɔbɛsɔ ne kunu ani. 35 Mo ara mo yiye mu nti na mereka eyi; ɛnyɛ sɛ mede biribi rekyekyere mo, na mmom sɛnea ɛbɛma moayɛ nea ɛfata na moatumi asom Awurade daa a biribiara nnye mo adwene. 36 Nanso sɛ obi hu sɛ ware a ɔnwaree* no ama ɔreyɛ nea ɛmfata, na sɛ onii no nyɛ abofra bio a, ɛnde nea ɛsɛ sɛ ɛba ni: Ma ɔnyɛ nea ɔpɛ; ɔnyɛɛ bɔne. Ma wɔnware.+ 37 Na sɛ obi asi gyinae wɔ ne koma mu, na hwee nhyɛ no so, na mmom otumi hyɛ n’ankasa akɔnnɔ so, na wasi gyinae wɔ ɔno ara ne koma mu sɛ ɔrenware* a, ebesi no yiye.+ 38 Saa ara na obiara a ɔbɛware* no, ɔno nso ebesi no yiye. Nanso nea ɔnware no, ebesi no yiye asen nea ɔware.+ 39 Bere tenten a ɔbea kunu te ase no, mmara akyekyere no afam ne kunu ho.+ Na sɛ ne kunu wu* a, wade ne ho; otumi ware obiara a ɔpɛ, mmom Awurade mu nko ara na ɔnware.+ 40 Nanso m’adwene ne sɛ, sɛ ɔtena hɔ sɛnea ɔte no a, n’ani begye kɛse. Migye di sɛ me nso mewɔ Onyankopɔn honhom.\n^ Kyerɛ sɛ, ɔne ɔbea renna.\n^ Anaa “ɔretetew mu.”\n^ Anaa “wɔn a wɔnwaree da.”\n^ Anaa “behiahia.”\n^ Anaa “ne baabunyɛ.”\n^ Anaa “ɔbɛtena ne baabunyɛ mu.”\n^ Anaa “ɔde ne baabunyɛ bɛma wɔ aware mu.”\n^ Nt., “ne kunu da.”


Daniel 12 CST - Daniel 12 AKCB\n1“Saa bere no, Mikael, ɔhene babarima titiriw a ɔbɔ wo nkurɔfo ho ban no bɛsɔre. Ahohia bere bi bɛba a, efi aman no mfiase besi saa da no, biribi a ɛte saa nsii da. Nanso saa bere no, wo nkurɔfo no mu biara a wobehu sɛ wɔakyerɛw ne din wɔ nhoma no mu no, wobegye no nkwa. 2Nnipadɔm a wɔadeda fam wɔ dɔte mu no benyan: ebinom bɛkɔ daa nkwa mu, na ebinom nso akɔ aniwu ne daa ahohora mu. 3Wɔn a wɔyɛ anyansafo no bɛhyerɛn te sɛnea ɔsoro hyerɛn, na wɔn a wɔdan afoforo kɔɔ trenee mu no bɛhyerɛn sɛ nsoromma, daapem. 4Nanso wo Daniel, bobɔw na sɔw nsɛm a ɛwɔ nhoma mmobɔwee no ano kosi awiei bere no. Bebree bekyinkyin akɔpɛ nimdeɛ.”\n5Afei, me Daniel, mehwɛ huu nnipa baanu bi wɔ mʼanim; ɔbaako gyina asubɔnten no konkɔn so, na ɔbaako nso gyina konkɔn a ɛhwɛ baako no anim no so. 6Wɔn mu baako bisaa ɔbarima a ofura nwera a ogyina asu no so no se, “Ebedi nnaahe ansa na anwonwade yi aba mu?”\n7Ɔbarima no a ofura nwera na ɔwɔ asu no so no maa ne nsa nifa ne benkum so kyerɛɛ ɔsoro, na metee sɛ ɔde nea ɔte hɔ daa no kaa ntam se, “Ɛbɛkɔ so saa ara akosi bere bi, mmere bi ne bere sin bi. Sɛ nnipa kronkron no tumisɛe no ba awiei koraa a, wobewie saa nneɛma yi nyinaa.”\n8Metee, nanso mante ase. Enti mibisae se, “Me Wura dɛn na ebefi eyinom nyinaa mu aba?”\n9Na obuae se, “Daniel kɔ, efisɛ wɔabobɔ nsɛm no so, asɔw ano de akosi awiei mmere no. 10Wɔbɛhohoro bebree ho a fi ne nkekae biara renka wɔn ho, nanso atirimɔdenfo bɛkɔ so ayɛ atirimɔden; wɔn mu biara rente ase, nanso anyansafo de wɔbɛte ase.\n11“Efi da a wɔbɛbra daa afɔrebɔ na wɔde akyiwade a ɔsɛe nam ne so bɛba abesi hɔ no bɛyɛ nnafua apem ahannu aduɔkron. 12Nhyira ne nea ɔtwɛn kosi nnafua apem ahaasa aduasa anum awiei no.\n13“Wo Daniel de, tintim kodu awiei. Wobɛhome, na nna no awiei no, wobɛsɔre na woakogye wo kyɛfa a ɛwɔ agyapade no mu.”\nAKCB : Daniel 12


Russia Aban Mpanyimfo De Abasobɔde Ama Yehowa Adansefo Esiane Adwuma Pa a Wɔyɛ De Boaa Wɔn Mpɔtam Hɔfo Nti\nƆman Biara So Nsɛm\nKENKAN WƆ Afrikaans Albanian Armenian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Fijian Finnish French Georgian German Greek Hausa Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Myanmar Norwegian Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Tswana Turkish Twi Ukrainian Xhosa Yoruba\nRussia Aban Mpanyimfo De Abasobɔde Ama Yehowa Adansefo a Denmarkni a Ɔda Afiase Ka Ho Esiane Adwuma Pa a Wɔyɛ De Boaa Wɔn Mpɔtam Hɔfo Nti\nAudio Baabi a wubetumi atwe nneɛma abɔ atie Russia Aban Mpanyimfo De Abasobɔde Ama Yehowa Adansefo a Denmarkni a Ɔda Afiase Ka Ho Esiane Adwuma Pa a Wɔyɛ De Boaa Wɔn Mpɔtam Hɔfo Nti\nKrataa a Oryol aban mpanyimfo no kyerɛwee: “Yɛda mo ase wɔ adwuma pa a moayɛ de aboa mpɔtam ha.”\nNEW YORK—June 2, 2017 no, Russia aban mpanyimfo a wɔwɔ Oryol kurow mu maa Yehowa Adansefo a wɔwɔ hɔ no abasobɔde. Afe biara wosiesie kurom hɔ, na April 22, 2017 no, Adansefo no boa ma wosiesiee hɔ. Ɛno nti na wɔbɔɔ wɔn aba so no. Adansefo 70 na wotuu wɔn ho mae de da mũ no nyinaa sesaw nwura wɔ Oryol mmɔnten so. Afei, Asubɔnten Orlik a ɛda kurom hɔ nso, woyiyii mu nwura. Aban mpanyimfo no de akyɛde ketewa bi ne krataa a wɔde wɔn nsa akyerɛw nsɛm bi agu so maa Adansefo no de daa wɔn ase. Krataa no mu nsɛm bi ni: “Yɛda mo ase wɔ adwuma pa a moayɛ de aboa mpɔtam ha.”\nNanso bere a wosiesiee kurom hɔ wiei no, bosome baako akyi, May 25 no, wɔkyeree Dennis Christensen (ne mfonini na ɛwɔ nifa so wɔ soro hɔ no) too afiase. Ná ɔka Adansefo a wotuu wɔn ho mae no ho. Saa bere no, na ɔwɔ Kristofo nhyiam ase, na na aka nnawɔtwe ama aban mpanyimfo a wɔwɔ kurom hɔ abɔ Adansefo no aba so wɔ adwuma pa a wɔyɛe no ho. Wɔkae sɛ ɔsɛe nkurɔfo adwene. Yehowa Adansefo a wɔwɔ Russia no, aban mpanyimfo no de saa asɛm koro yi ara teetee wɔn sɛ wɔsɛe nkurɔfo adwene.\nDennis Christensen reboa ma wɔasiesie kurow mu wɔ October 2011.\nDavid A. Semonian a ɔyɛ kasamafo wɔ Yehowa Adansefo adwumayɛbea ti no kae sɛ: “Wɔn a wonim Yehowa Adansefo de, ɛnyɛ wɔn nwonwa sɛ Dennis ne afoforo a wɔwɔ asafo no mu tuu wɔn ho mae siesiee kurom hɔ. Wɔde mfe pii na ayɛ saa adwuma yi. Bere mpo a wɔbaraa asafo no faa ɛho biribiara wɔ afe 2016 mu no, wɔkɔɔ so yɛɛ saa adwuma yi. Wonim Yehowa Adansefo a wɔwɔ Oryol ne nkurow ahorow a ɛwɔ wiase baabiara sɛ wɔyɛ ɔman mma pa. Aban mpanyimfo a wɔwɔ Oryol bɔɔ Dennis aba so sɛ ɔyɛ Kristoni mmɔdenbɔfo a odi mmara so na wayɛ adwuma pa de aboa ne mpɔtam hɔfo. Ɛno akyi bere tiaa bi na wɔkɔkyeree no te sɛ obi a ɔyɛ nsɛmmɔnedifo. Wohwɛ a ntease wom? Yehu sɛ, ɛsɛ sɛ wogyaa Dennis ntɛm ara na ama watumi ne ne nuanom asom wɔ asomdwoe mu na wɔakɔ so ayɛ adwuma pa de aboa mpɔtam hɔfo no.”\nJune 14, 2016 no, wɔbaraa Yehowa Adansefo asafo a ɛwɔ Oryol no na wɔfaa ɛho nneɛma nyinaa. Bɛyɛ afe akyi na wɔkyeree Owura Christensen. Yehowa Adansefo adwumayɛbea a ɛbɛn St. Petersburg wɔ Russia no, April 20, 2017 no, Asɛnnibea Kunini a ɛwɔ Russia no sii gyinae sɛ wɔntɔn wɔn nneɛma nyinaa. Ɛno akyi no, ankyɛ koraa na wɔbɔɔ Owura Christensen kwaadu. Aban mpanyimfo no de Owura Christensen ato afiase wɔ Oryol a besi nnɛ a wonnii n’asɛm.\nWopɛ Sɛ Wubisa Asɛm a Frɛ:\nDavid A. Semonian Office of Public Information, +1-845-524-3000\nNSƐM A ABA FOFORO


Yɛka Sɛ Obi Yɛ Kronkron a, Ɛkyerɛ Sɛn?\nKENKAN WƆ Afrikaans Albanian Amharic Arabic Armenian Azerbaijani Baoule Batak (Toba) Bislama Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Faroese Fijian Finnish Fon French Georgian German Greek Greenlandic Gun Haitian Creole Hausa Hebrew Hiligaynon Hmong (White) Hungarian Icelandic Iloko Indonesian Italian Japanese Kazakh Kikaonde Kikuyu Kinyarwanda Kirghiz Kiribati Kirundi Korean Kwanyama Kyangonde Lingala Lithuanian Luganda Malagasy Malay Malayalam Maltese Mambwe-Lungu Mongolian Moore Myanmar Ndebele (Zimbabwe) Nepali Norwegian Nzema Ossetian Pangasinan Persian Polish Portuguese Portuguese (Portugal) Romanian Russian Sango Sepedi Serbian Serbian (Roman) Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Tatar Telugu Tetun Dili Thai Tigrinya Tsonga Tswana Turkish Twi Tzotzil Ukrainian Urhobo Uruund Uzbek Valencian Venda Vietnamese Welsh Xhosa Yoruba Zulu\nYɛka sɛ obi yɛ kronkron a, ɛkyerɛ sɛ onii no atwe ne ho afi efĩ ne nkekae biara ho. Hebri asɛmfua a wɔkyerɛɛ ase “kronkron” no, ntease a ɛwɔ akyi ne sɛ, “wubeyi biribi asi nkyɛn.” Enti sɛ biribi yɛ kronkron a, woyi si nkyɛn na wɔmfa nyɛ biribiara kɛkɛ esiane sɛ ɛho tew nti.\nOnyankopɔn ne obi a ɔyɛ kronkron pa ara. Bible ka sɛ: “Obiara nni hɔ a ɔyɛ kronkron sɛ Yehowa.” * (1 Samuel 2:2) Ɛno nti, Onyankopɔn na ɔwɔ hokwan sɛ ɔkyerɛ sɛ biribi yɛ kronkron anaa ɛnyɛ kronkron.\nBiribiara a ɛfa Onyankopɔn ho tẽẽ no, yebetumi de asɛmfua “kronkron” aka ho asɛm, titiriw nneɛma a yɛayi asi nkyɛn a yɛde yɛ adwuma wɔ Onyankopɔn som mu nkutoo no. Yɛbɛyɛ nhwɛso a, Bible ka nneɛma a edidi so yi ho asɛm:\nMmeae a ɛyɛ kronkron: Onyankopɔn ka kyerɛɛ Mose wɔ nkyɛkyerɛ a ɛredɛw no ho sɛ: “Baabi a wugyina no yɛ asase kronkron.”—Exodus 3:2-5.\nAfahyɛ ahorow a ɛyɛ kronkron: Ná tete Israelfo no taa kɔ afahyɛ ahorow ase kɔsom Yehowa. Ná wɔfrɛ saa afahyɛ ahorow no “nhyiam kronkron.”—Leviticus 23:37.\nNneɛma a ɛyɛ kronkron: Tete Yerusalem asɔrefie no mu no, na wɔfrɛ nneɛma a wɔde yɛ adwuma wɔ Onyankopɔn som mu no “anwenne kronkron.” (1 Ahene 8:4) Ɛwom, na ɛnsɛ sɛ wɔsom saa nneɛma a ɛyɛ kronkron no, nanso na ɛsɛ sɛ wodi no ni. *\nObi a bɔne wɔ ne ho betumi ayɛ kronkron anaa?\nYiw. Onyankopɔn hyɛ Kristofo nyinaa sɛ: “Monyɛ kronkron, efisɛ meyɛ kronkron.” (1 Petro 1:16) Nokwasɛm ne sɛ, nnipa a bɔne wɔ wɔn ho rentumi nyɛ kronkron te sɛ Onyankopɔn da. Nanso, nnipa a wodi Onyankopɔn mmara so no, yebetumi aka sɛ ‘wɔyɛ kronkron na wɔsɔ Onyankopɔn ani.’ (Romafo 12:1) Obi a ɔbɔ ne ho mmɔden sɛ ɔbɛyɛ kronkron no, ɔma ɛda adi wɔ ne kasa ne ne nneyɛe mu. Sɛ nhwɛso no, otie Bible afotu a ɛka sɛ, ɛsɛ sɛ ‘yɛn ho tew, na yɛtwe yɛn ho fi aguamammɔ ho,’ ne nea ɛka sɛ ‘yɛnyɛ kronkron yɛn nneyɛe nyinaa mu’ no.—1 Tesalonikafo 4:3; 1 Petro 1:15.\nSɛ Onyankopɔn bu obi sɛ ɔyɛ kronkron a, saa gyinabea no betumi abɔ no anaa?\nYiw. Sɛ obi amfa Onyankopɔn mmara ammɔ ne bra a, saa na ɛbɛba. Onyankopɔn remmu onipa a ɔte saa no sɛ ɔyɛ kronkron bio. Sɛ nhwɛso no, wɔkyerɛw Bible mu nhoma a ɛne Hebrifo no kɔmaa ‘anuanom a wɔyɛ kronkron.’ Nanso nhoma no bɔɔ wɔn kɔkɔ sɛ wɔnhwɛ yiye ‘na koma bɔne a enni gyidi amma wɔn mu biara mu da, na wɔanwae amfi Onyankopɔn teasefo no ho.’—Hebrifo 3:1, 12.\nAtosɛm a nkurɔfo ka fa nea ɛma obi yɛ kronkron ho\nAtosɛm: Sɛ obi de nneɛma bi kame ne ho a, ebetumi ama wayɛ kronkron.\nNokwasɛm: Bible ma yehu sɛ nnipa bi wɔ hɔ a ‘wodi wɔn nipadua nya’ anaa wɔde nneɛma kame wɔn ho denneennen, nanso saa nneyɛe no nsɔ Onyankopɔn ani. (Kolosefo 2:23) Mmom, Onyankopɔn pɛ sɛ yɛn ani gye. Bible ka sɛ, “Onipa biara bedidi na wanom na wahu adepa, ne brɛ nyinaa mu. Onyankopɔn akyɛde ne no.”—Ɔsɛnkafo 3:13.\nAtosɛm: Sɛ obi si gyinae sɛ ɔrenware a, ɛma ɔyɛ kronkron pa ara.\nNokwasɛm: Kristoni bi betumi apaw sɛ ɔrenware, nanso ɛno nkyerɛ sɛ sigya a ɔredi no ara kɛkɛ bɛma wayɛ kronkron. Ɛwom, wɔn a wɔpaw sɛ wɔrenware no nya bere de som Onyankopɔn a biribiara ntwetwe wɔn adwene. (1 Korintofo 7:32-34) Nanso, Bible ka sɛ wɔn a wɔaware nso betumi ayɛ kronkron. Nokwasɛm ne sɛ, anyɛ yiye koraa no, na Yesu asuafo no mu baako a yɛfrɛ no Petro aware.—Mateo 8:14; 1 Korintofo 9:5.\nAsɛm “Kyerɛw Kronkron” no fi he?\nNhoma ahorow a wɔnam Onyankopɔn honhom so kyerɛwee no, wɔaka ne nyinaa abom ayɛ no baako, na mfe ɔhaha pii ni, edin a wɔde frɛ no ne, “Kyerɛw Kronkron.” Nneɛma a edidi so yi nti na wɔfrɛ no saa:\nBaabi a efi. “Nea efi Onyankopɔn hɔ na nnipa kae sɛnea honhom kronkron kaa wɔn no.”—2 Petro 1:21.\nNsɛm a ɛka. “Yehowa mmara nsɛm ho tew, ɛma obi ani tew. Yehowa suro ho tew, ɛwɔ hɔ daa.”—Dwom 19:8, 9.\nWei nti, yebetumi aka sɛ Bible no yɛ kronkron. Sɛnea emu nsɛm ho tew ne sɛnea yɛfa so som Onyankopɔn nti, wode toto nhoma biara ho a, ɛyɛ soronko.\n^ nky. 4 Onyankopɔn din ankasa ne Yehowa. Wohwɛ Bible mu a, wubehu sɛ nkyekyɛm ɔhaha pii de nsɛmfua “kronkron” ne “kronkronyɛ” bata edin yi ho.\n^ nky. 8 Nneɛma biara a ɛfa nyamesom mu nipa bi ho te sɛ ne honi anaa ne mfoni no, Bible kasa tia sɛ yɛbɛsom.—1 Korintofo 10:14.\nƐsɛ sɛ Kristofo Som Wɔ Baabi a Wobu No sɛ Ɛyɛ Kronkron?\nEye Sɛ Mebɔ Ahotefo Mpae Anaa?


Bible Nkɔmhyɛ a Anya Mmamu Nnɛ\nKENKAN WƆ Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maya Myanmar Ngabere Norwegian Nyaneka Nzema Oromo Ossetian Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Xhosa Yoruba Zapotec (Isthmus) Zulu\nAdɛn nti na Bible kaa nsɛm a ɛresisi yɛn bere yi so ho asɛm?—Luka 21:10, 11.\nSɛ yɛhwɛ Bible mu a, nkɔmhyɛ pii ahyɛ mu ma. Onipa biara ntumi nka daakye ho asɛm pɛpɛɛpɛ da. Enti, Bible nkɔmhyɛ a anya mmamu no yɛ adanse a ɛdi mũ a ɛkyerɛ sɛ Bible no yɛ Onyankopɔn Asɛm.—Kenkan Yosua 23:14; 2 Petro 1:20, 21.\nBible nkɔmhyɛ a anya mmamu no ma yɛnya nea yɛbɛgyina so anya Onyankopɔn mu gyidi. (Hebrifoɔ 11:1) Ɛsan nso ma yɛnya awerɛhyem sɛ, ɛbɔ a Onyankopɔn ahyɛ fa daakye a ɛyɛ anigye ho no bɛbam. Ɛno nti, Bible nkɔmhyɛ ma yɛnya anidaso a ɛdi mũ.—Kenkan Dwom 37:29; Romafoɔ 15:4.\nBible nkɔmhyɛ boa yɛn sɛn?\nNkɔmhyɛ no bi bɔ Onyankopɔn asomfo kɔkɔ ma wɔyɛ biribi. Nhwɛso baako ni, bere a Kristofo a wɔtenaa ase wɔ Yesu bere so no huu sɛ nkɔmhyɛ bi anya ne mmamu no, wɔdwane firii Yerusalem. Akyiri yi, wɔsɛee kuro no efisɛ nnipa dodow no ara annye Yesu anni; nanso saa bere no na Kristofo no wɔ akyirikyiri baabi, na na wɔwɔ ahobammɔ.—Kenkan Luka 21:20-22.\nƐnnɛ, nkɔmhyɛ a anya mmamu ma yɛhu sɛ, ɛrenkyɛ Onyankopɔn Ahenni bɛsɛe nnipa ahenni ne aban ahorow nyinaa. (Daniel 2:44; Luka 21:31) Enti ɛho hia sɛ obiara bɔ mmɔden sɛ ɔbɛyɛ ade a ɛbɛma wanya Yesu Kristo, Ɔhene a Onyankopɔn apaw no no anim dom.—Kenkan Luka 21:34-36.\nBible Onyankopɔn Ahenni\nText Baabi a wubetumi atwe nneɛma akenkan ƆWƐN-ABAN Hwannom Ne Yehowa Adansefo?\nAudio Baabi a wubetumi atwe nneɛma abɔ atie ƆWƐN-ABAN Hwannom Ne Yehowa Adansefo?\nƆWƐN-ABAN Hwannom Ne Yehowa Adansefo?\nNkɔmhyɛ Ahorow a Abam


Elia: So Woate Nka sɛ Aka Wo Nko Ara Ma Ehu Aka Wo Pɛn? | Momfa Nkyerɛkyerɛ Mo Mma\nHwɛ abarimaa kumaa a ɔwɔ mfonini no mu no. Ɛte sɛ nea aka ne nko ara ma ehu aka no, ɛnte saa? Woate nka saa pɛn?— Ɛtɔ mmere bi a, obiara tumi te nka saa. Bible ka Yehowa nnamfo a wɔn nso tee nka sɛ aka wɔn nko ara ma ehu kaa wɔn ho asɛm. Wɔn mu biako ne Elia. Ma yensua ne ho nsɛm.\nNá Yesebel pɛ sɛ okum Elia\nElia tenaa ase wɔ Israel bere tenten ansa na wɔrewo Yesu. Ná Israel hene Ahab nsom Yehowa, nokware Nyankopɔn no. Ná Ahab ne ne yere Yesebel som atoro nyame bi a ne din de Baal. Ɛno nti, Israelfo dodow no ara nso fii ase som Baal. Ná Ɔhemmaa Yesebel tirim yɛ den paa. Ná ɔpɛ sɛ okunkum nkurɔfo a wɔsom Yehowa nyinaa; ná Elia nso ka ho! Wunim nea Elia yɛe?—\nElia guanee! Oguan kɔɔ anhweatam bi a ɛwɔ akyirikyiri so kɔhyɛɛ ɔbodan bi mu. Sɛ wohwɛ a, dɛn nti na ɔyɛɛ saa?— Ampa, na ehu aka no. Nanso, na anka ɛnsɛ sɛ Elia ma ehu ka no. Dɛn ntia? Efisɛ na onim sɛ Yehowa betumi aboa no. Ná Yehowa ama Elia ahu ne tumi pɛn. Bere bi, Elia bɔɔ Yehowa mpae ma ogya fii soro bae. Enti, na Yehowa betumi aboa Elia saa bere yi nso!\nDɛn na Yehowa yɛe de boaa Elia?\nBere a Elia hyɛ ɔbodan no mu no, Yehowa kasa kyerɛɛ no, na Yehowa bisaa no sɛ: ‘Dɛn na woreyɛ wɔ ha?’ Elia kae sɛ: ‘Me nko ara na meda so som wo. Aka me nko ara, na misuro sɛ wobekum me.’ Ná Elia adwene yɛ no sɛ wɔakunkum wɔn a wɔsom Yehowa nyinaa. Nanso, Yehowa ka kyerɛɛ Elia sɛ: ‘Ɛnte saa. Nnipa 7,000 foforo wɔ hɔ a wɔda so som me. Nya akokoduru. Mewɔ adwuma pii ma wo!’ Sɛ wohwɛ a, Elia ani gyee saa asɛm no ho?—\nDɛn na wubetumi asua afi asɛm a ɛtoo Elia no mu?— Ɛnsɛ sɛ wote nka sɛ aka wo nko ara ma ehu ka wo da. Wowɔ nnamfo a wɔdɔ Yehowa na wɔdɔ wo nso. Afei nso, Yehowa wɔ tumi kɛse, na ɔbɛboa wo bere nyinaa! So ɛnyɛ w’anigye sɛ woahu sɛ ɛrenka wo nko ara da?—\n1 Ahene 19:3-18\nWɔ Elia bere so no, so na Israelfo dodow no ara som Yehowa? Hena na na Israelfo no som no?\nDɛn nti na Elia guan kɔhyɛɛ ɔbodan bi mu?\nAsɛm bɛn na Yehowa ka kyerɛɛ Elia?\nDɛn na yebetumi asua afi asɛm a ɛtoo Elia no mu?


07 June 2013 - Fante online\nFriday Sermon: Humility: A pre-requisite for patience and prayers - 7th June 2013 - Fante Translation.\nFida Nyamesɛmka: Ebͻwbira 7, 2013.\n(Friday sermon – 7th June, 2013 – Fante Translation)\nBOTOOYƐ: DZA ODZI ADƆNTSEN MA ABOTAR NA ASƆRYƐ\n“Na hom mfa abotar na Asͻryɛ nhwehwɛ mboa; na ampaara dɛ dɛm adze yi yɛ dzen gyedɛ hͻn a wͻwͻ sunsum mu ahobrase. Nkorͻfo no a wonyim no pefee dɛ wobehyia hͻn Ewuradze no, na hͻn adwen da do dɛ Ne nkyɛn na wͻbɛsan akͻ no” (2:46-47).\nMbrɛ ͻbɛyɛ ma enya Adom nkitahidzi no ehiadze a dɛm Kuran mu nyiyimu yi na piinara so a ͻwͻ Kuran Krͻnkrͻn mu twe hɛn adwen gyina botooyɛ na ahobrase do. Mbransɛm nyinara ne farbaa a ͻbɛma yeenya Nyankopͻn enyigye nye botooyɛ na ahobrase. Anaaso yebotum aka dɛ sɛ eka Nyankopͻn Ne mbransɛm do a, ͻdze wo bͻkͻ botooyɛ na ahobrase ho; na dɛm ahyɛnsew yi ampaara wͻdze ahɛn gyedzinyi nokwarfo mu wͻ ber a odzi Nyankopͻn Ne mbransɛm do. Ɔreda no edzi dɛ “…..na ͻma botooyɛ dͻr wͻ hͻn mu” (17:110). Anohoba Mɛsia (ANN) no kaa dɛ, Nyankopͻn N’asɛm no ma ahobrase na botooyɛ a ͻwͻ hͻn mu no dͻr.\nSɛ gyedzinyi da no edzi dɛ ͻgye Nyankopͻn dzi na ͻkenkan Nyankopͻn N’asɛm no, na ͻka dɛ ͻdze kͻ nyɛe do a, onnkotum enya iyinom gyedɛ ͻyɛ ahobrase na botooyɛ anaadɛ ͻnam no botooyɛ na ahobrase ntsi, som a ͻsom Nyankopͻn na ne ndzeyɛɛ tu kafo. Nyankopͻn N’akͻmhyɛfo aba wiadze abɛda dɛm botae yi edzi na wͻdze hͻn nhyira fasusu yi kyerɛɛe. Nyankopͻn N’akͻmhyɛfo no nyia ne fasusu dzi mu mapa nye Nkͻmhyɛnyi Krͻnkrͻn Muhammad (NNN)ne fasusu a ͻyɛ nhyira no.\nAnohoba Mɛsia (ANN) no sanee kaa dɛ: Allah Ɔsorsornyi No yɛ Mbͻbͻrhufo na Adͻyɛdze Kyekyɛfo. Ɔkͻ ͻdasanyi mboa wͻ kwan biara mu na Ohu no mbͻbͻr. Ɔnam N’ehumbͻbͻr ntsi na Ɔdze N’asomafo na N’asomfo baa ma woebeyi nkorͻfo efi hͻn bͻn asetsena mu. Mbom ahantan yɛ nsɛnadze a ͻyɛ hu. Ɔdze sunsum-wu ba onyia no a ͻhɛn no mu no. Minyim ampaara dɛ dɛm nsanadze yi yɛ dzen sen ewudzi. Nyia ͻyɛ ahantan no yɛ Abͻsam no nua abanyin osiandɛ ahantan na ͻmaa Abͻnsam n’enyim guu ase. Dɛm ntsi, ͻyɛ nhyɛ ma gyedzinyi dɛ ͻnnkɛyɛ ahantan. Sɛ yɛdan no so a, ͻkyerɛ dɛ ͻwͻ dɛ onya botooyɛ, ahobrase na obu. Nyankopͻn N’asomafo nnka woyinom ho, na wͻwͻ botooyɛ na ahobrase mbordo mbordo. Dɛm su yi tsenaa Nkͻmhyɛnyi Krͻnkrͻn (NNN) no mu seen obiara.\nN’asomafo no mu kor, wobisaa no mbrɛ Nkͻmhyɛnyi (NNN) si nye no tsena. Obuaa dɛ, nokwar nye dɛ, Nkͻnhyɛnyi som somafo kyɛn dɛ somafo no som Nkͻnhyɛnyi no. O! Allah, hyira Muhammad na no nkorͻfo na dom no nhyira pii na bambͻ. Iyi yɛ mfatoho a ͻfa no brapa na botooyɛ ho. Ɔyɛ nokwar dɛ nkorͻfo bi wͻ obi ne nsɛfo mu a hͻn wͻsom no na wͻwͻ hͻ aber biara. Dɛm ntsi sɛ obi pɛ dɛ ohu obi no botooyɛ, n’ahobrase, ne pɛnkyɛr, ͻbodamu a, dɛm nkorͻfo no na wobisabisa hͻn (Wͻkyerɛɛ ase fii Malfuzat Vol.8 Pg.101).\nIyi nye fasusu a w’ehyira do a ͻwͻ dɛ Muslim Ummah oye dɛ wͻfa do. Sɛ Kuran Krͻnkrͻn hyɛ hɛn dɛ yɛndzi Nyankopͻn Ne mbransɛm do; mfatoho a odzi mu mapa no wͻakyerɛ no Nkͻmhyɛnyi Krͻnkrͻn (NNN) mu. Sɛ yɛhwɛ no som a ͻyɛ nwanwansa yi a, Nyankopͻn aka dɛ, ͻmfa nto gua dɛ ͻnam Nyankopͻn ntsi na ͻrosom na ͻnnyɛ ne pɛ dɛ ͻbͻhwehwɛ biribi ama noara noho wͻ Nyankopͻn a ͻrosom No noho. Sɛ yɛhwɛ mpɛnpɛndo a ͻka dɛ “Ka dɛ M’asͻryɛ na m’afͻrbͻ na me bra na mowu nyinara yɛ Nyankopͻn dze, Wiadze nyinara Wura” (6:163), ͻkrͻn ara ma obiara nnkotum edu ho gyedɛ Nkͻmhyɛnyi Krͻnkrͻn (NNN) nko. Nyankopͻn ka fa abotar ho dɛ: “Na wͻammfa dɛm adze no amma obiara gyedɛ nkorͻfo a wogyina pintsinn na wͻmmfa mma obiara gyedɛ hͻn a wͻwͻ kyɛfa kɛse wͻ mudzi mu” (41:36). Sɛ yɛkenkan Nkͻmhyɛnyi Krͻnkrͻn (NNN) ne bra ho nsɛm a, yehu dɛm mfatoho nwanwansa a ͻfa no fie nsɛmansɛma na akasakasa, apaamu nsɛmansɛma na akasakasa a ͻda no edzi dɛ ͻyɛ soronko.\nƆdaa n’abotar soronko a ͻyɛ fasusu wͻ Taif na ͻgyee kurowpͻn no sii hͻ a wͻannsɛe no, mbom nna Nyankopͻn dze ne pɛ ahyɛ ne nsa dɛ ͻbɛyɛ kurowpͻn no biribiara a ͻpɛ. Hwɛ, yɛdze pira a wopiraa no to nkyɛn na Taif basabasayɛfo dza wͻyɛɛ a, ͻkaa dɛ dabida. Ayɛkayɛkadze a wͻdze yɛɛ hͻn mpo, ber a n’akadofo no kaa kyerɛɛ no dɛ ͻnyɛ asͻr ntsia nkorͻfo bi no, ͻyɛɛ asͻr dɛ wͻbɛma hͻn kwankyerɛ na otuu n’akadofo no fo dɛ wonsie abotar na ntsea papa no nnda asͻryɛ a ͻreyɛ etsia hͻn do, mbom dɛ yɛbɛyɛ akwankyerɛ asͻr ama hͻn na yɛakyerɛ abotar a wͻto no abaw a onnhyia akyerɛ hͻn. Nkͻmhyɛnyi Krͻnkrͻn (NNN) no botooyɛ a ͻyɛ fasusu no ͻkyerɛɛ no wͻ gyinabew biara mu. Ɔnam dɛm ntsi Anohoba Mɛsia (ANN) no kaa dɛ: Wͻdze asɛnkyerɛdze a odzi mu mapa a ͻbɛma yɛatwe abɛn Nyankopͻn Otumfo No ho. Na Nyankopͻn ahyɛ hɛn dɛ yɛbosua yɛ. Na Nyankopͻn ama hͻn akwan horow na Ɔaka dɛ sɛ yɛka do a yɛbenya Noho mbɛnee.\nSɛ yedzi dɛm nhyehyɛɛ mapa yi ekyir a, Nyankopͻn akyerɛ dɛ sɛ yɛfa botooyɛ na ahobrase a yɛbenya Ne nkyɛn mbɛnee. Yɛbenya iyi efi nyimpa no a mber bi ͻmaa obi a ͻhyɛ n’ase tsee ase dɛ onnyi dɛ ͻtseetsee osiandɛ ͻyɛ nyimpa dɛ noara a ͻnuum ne maame n’enumfu na ne maame dzii edziban na ͻtsenaa ase dɛ ͻka nkorͻfo ho.\nNyiyimu a yɛkenkan ahyɛse kyerɛ dɛ yɛbɛfa botooyɛ na akwan a yebodua do atwe abɛn Nyankopͻn. Wͻaka ato hͻ dɛ, yɛatwe abɛn Nyankopͻn sɛ yenya botooyɛ a ͻkrͻn a. Yɛdze iyi si nkyɛn a, yennkotum edzi Nyankopͻn Ne mbransɛm no do, sɛ yɛanhwehwɛ Nyankopͻn N’adom emmfi botooyɛ mu a. Dɛm ntsi ͻwͻ dɛ yɛdze botooyɛ na ahobrase hwehwɛ Nyankopͻn No mboa wͻ N’adom ho. Nyankopͻn Ne nkyerɛkyerɛ wͻ Kuran Krͻnkrͻn mu wͻnam mbransɛm no do dze ama agyedzifo, dɛmara so na wͻnam nkorͻfo a wodzii hɛn enyim kan no hͻn ho nsɛm do dze ama agyedzifo. Biribiara a ͻwͻ Kuran mu no yɛ afotusɛm ma agyedzifo. Dɛm ntsi, wͻayɛ no nhyɛ dɛ yɛbɛfa botooyɛ na yɛabͻ mbͻdzen dɛ yɛbenya Nyankopͻn N’adom. Gyedɛ yenya sunsum a ͻma hɛn ntseasee dɛ “Na hom nhwehwɛ mboa” ansaana yeetum yeehu ahotsewee akwan no. Na sunsum a ͻka dɛ “Na hom nhwehwɛ mboa” no wͻdze botooyɛ na ahobrase kenyan no, na ͻwͻ dɛ yehu dɛ obi noara no tumyɛ nnkotum ayɛ no obi a ͻfata nhyira gyedɛ ͻyɛ Nyankopͻn N’adom ara kwa; na ͻyɛ Nyankopͻn N’adom nkotsee na obotum ahyɛ ͻbra a yɛrobͻ wͻ wiadze yi mu na ndaamba mã.\nƆwͻ dɛ yɛsͻr ma Nyankopͻn wͻ botooyɛ mapa mu: O Nyankopͻn, Wo ehumbͻbͻr na adom mu no, bɛyɛ hɛn mboaa na kyerɛkyerɛ hɛn akwan a ͻbͻsͻ W’enyi na kyerɛkyerɛ hɛn akwan a wodua do som na abotar a ͻsͻ W’enyi. Wͻada no edzi dɛ sɛ erohwehwɛ Nyankopͻn No mboa wͻ dɛm nhyira yi ho a, ͻno kyerɛ botooyɛ na ma w’abotar ne gyinabew nkͻ sor. Mbuukuu a wͻkyerɛkyerɛ nsɛm ase (Lexicons) kyerɛ kasafua “Sabr” (kasafua yi yɛ Arabic kasa mu ‘abotar’) ase dɛ etsim wͻ abotar mu wͻ ber a nnkɛkasa ho, ebɛma Nyankopͻn Ne pɛ ayɛ hͻ, na ahyɛ dzen wͻ enyigye mu. Dɛ ebɛma wo nokwardzi na w’ahobrase mu gyedzi wͻ Nyankopͻn mu egyina pintsinn wͻ kwan biara, wo nkakua wͻ Nyankopͻn ho ayɛ dzen na epa twer No na igyina pintsinn wͻ ne nkyerɛkyerɛ mu. Nyankopͻn ka dɛ iyi yɛ abotar gyinabew a sɛ obi dze noho to do a onya Nyankopͻn Ne nhyira. Nyankopͻn mma No nkowaa anokwarfo mmbrɛ kwa.\nSɛ obi sie abotar a ͻma onya Nyankopͻn Ne nhyira. Nyankopͻn mma No nkoa ennyɛ gyan. Sɛ obi dze no werɛ hyɛ Nyankopͻn No mu a, Otua no kwaw. Nnyɛ abotar nye dɛ bɛtsena ase koom. Ɔwͻ dɛ nyimpa no yɛ asͻr a wͻhyehyɛ no dɛ mbrɛ ͻfata, mpaabͻ na botu woho ama Nyankopͻn wͻ ahobrase mu na ebisa N’adom. Obi a ͻbͻtwe no ho efi ne pɛ ho no na obotum ayɛ asͻr dɛ mbrɛ ͻfata. Obi a ͻrenndaadaa ͻnoara no ho. Obi a n’asͻryɛ nnkwetsir iyinom no, nnyɛ asͻr yie. Nyankopͻn nnhia dɛm nyimpa no. Ampaara dɛ, Nyankopͻn pɛ obi a ogyina pintsinn wͻ ahobrase mu wͻ Nyankopͻn N’afa mu. Hɛn ber do yi, Nyankopͻn kaa kyerɛɛ Anohoba Mɛsia (ANN) no dɛ M’enyi agye wo ahobrase akwan ho.\nDɛm ahobrase akwan yi na obuei akwan ahorow pii ma Anohoba Mɛsia (ANN) no. Sɛ obi pɛ dɛ onya dɛm adom yi na onya abotar no mu mfaso a, na wͻgye ne mpaabͻ to mu a, na ͻwͻ dɛ ͻdze noho ma Nyankopͻn na ogyina pintsinn. Iyi na ͻbɛgye no efi Abͻnsam nsa mu. Iyi na ͻbɛma ne gyedzi nto mu na ͻbɛn Nyankopͻn. Onnyi dɛ obi dwen dɛ ͻyɛ mberew dɛ obi benya ahobrase. Honam akͻndͻ wͻ hͻ, wiadze yi mu apɛdze nye ndzɛmba ahorow pii so wͻ hͻ a ͻmma obi nntum nnya ahobrase. Dɛm ntsi Kuran kyɛfa bi ka dɛ “Na ͻyɛ asɛm a ͻyɛ dzen”. Ahobrase yɛ adze son, na ndzɛmba pii siw nyimpa kwan ma wͻnnya gyinabew a ͻtse dɛm. Ɔwͻ dɛ ber biara yɛdwen dɛ Nyankopͻn pɛ dɛ Ne mba kyerɛ abotar na wͻsom No dɛ wonnyi obiara bio ka No ho som no. Na Ɔnoara so aka dɛ, iyi nnyɛ adze a ͻda famu na obiara nnkotum eenya gyedɛ ͻnam N’adom do.\nDɛm ntsi hom ndan hom ho nkͻ Ne nkyɛn wͻ ahobrase mu na hom benya wͻ ahobrase nye gyedzi mu, “na Ne nkyɛn na hom bɛsan akͻ”. Nkͻmhyɛnyi Krͻnkrͻn (NNN) no fasusu pa no, mma hom mmfa no dɛ hom benya ho mfaso kɛkɛ, na hom mfa no dɛ hom dͻ no papaapa. Hom nnya ͻdͻ a ͻyɛ dzen wͻ akoma mu na hom ndzi n’ekyir. Iyi na ͻma gyedzinyi gyinabew a ͻkrͻn na Nyankopͻn aka dɛ nyia odzi iyi ekyir no, onya Nyankopͻn No dͻ na Allah so bͻdͻ no na wͻaka dɛ “na Ne nkyɛn na wͻbɛsan akͻ”. Sɛ yɛbͻ mpaa ma Nyankopͻn dɛ Ɔno na ͻwͻ tum nyinara na dɛ yɛnnsɛ hwee a, na yɛpɛ dɛ Ɔgye hɛn mpaabͻ to mu, na Ɔma hɛn ahobrase. Na ͻwͻ dɛ hɛn so yegyina pintsinn wͻ asͻryɛ na abotar do.\nNa sɛ hɛn mbͻdzenbͻ, hɛn asͻryɛ nye hɛn ahobrase mu wͻ sintͻ bi a, Ɔdze bɛkyɛ hɛn, ama hɛn tsir mu ayɛ hɛn dɛw na mbom yɛngyina pintsinn wͻ aohbrase nye asͻryɛ mu. Yɛbͻ mpaa serɛ dɛ yɛbɛka nkorͻfo a wͻyɛ ahobrasefo no a Nkͻmhyɛnyi aka afa hͻn ho dɛ ͻnam hom ahobrase ntsi, Nyankopͻn akrͻn hom kͻ sor nsamdo esoun no do. Yɛbͻ mpaa dɛ Nyankopͻn mboa hɛn ma yɛmbͻ hɛn bra wͻ kwan a Nkͻmhyɛnyi Krͻnkrͻn (NNN) no na n’akadofo pɛ dɛ yɛbͻ ͻnye dza Anohoba Mɛsia (ANN) no pɛ dɛ yɛyɛ. Anohoba Mɛsia (ANN) no ka dɛ, sɛ obi yɛ bͻn nketsenketse mpo a, nkakrankakra ͻdze no kͻ bͻn akɛse mu, ara a ma ͻba no dɛ onntum nntwe noho mfi bͻn ho. Osiandɛ ndzɛmba pii dze hͻn ho gye mu. Nyimpa yɛ ahobrase naaso binom yɛ ntsɛn, ahomado na ͻyɛ tsirmudɛw. Gyedɛ obi yi dɛm ndzɛmba yi nyinara fi n’akwan mu na ͻbrɛ noho ase ma Nyankopͻn ansaana woeyi iyinom nyinara akwa.\nKabir ka no nokwar mu dɛ “ͻwͻ dɛ yɛbrɛ hɛn ho ase na yedzi kan kyia obiara, sɛ yɛma hɛn ho do a, yɛbɛyɛ dɛn ehu Nyankopͻn? Ɔkyerɛ dɛ yɛda Nyankopͻn ase dɛ wͻwoo hɛn wͻ ahobrase ebusua mu. Sɛ wͻwoo hɛn wͻ sika ebusua mu a, nkyɛ yɛbɛyɛ dɛn ehu Nyankopͻn? sɛ nkorͻfo bi yɛ ntuw wͻ hͻn edzikanfo ho a, Kabir dze, ͻyɛ ndaasefo wͻ n’ahobrase ebusua ho. Nyimpa wͻ dɛ, ber biara osusu dɛ ͻnnsɛ hwee na ͻyɛ ahobrase. Sɛ obiara yɛ ahobrase na ͻammfa n’ebusua enntuuw no ho a, na ͻdwen n’abrabͻ mu a, obohu dɛ ͻwͻ dɛ ͻyɛ ahobrase na ͻnnsɛ hwee na ͻmmfata nsorma mpo. Nyimpa nnkotum ahɛn Nyankopͻn N’ahenman no mu gyedɛ onya enyidze ma mbaa nye mbanyin mpanyimfo tse dɛ ma onya ma abrenpͻn na ͻbͻ noho ban fi ahantan akwan nyinara ho.\nƆnam nsesa kakraabi do, subanpa botum adan abɛyɛ subanbͻn. Nyankopͻn ebuei kwan bi ama N’abͻdze, na dɛm kwan yi nye mpaabͻ. Sɛ obi dze su na adze serɛ dze hɛn dɛm abobow yi mu a, ͻno Nyankopͻn ma no ahotsewee na Ɔdom no kɛseyɛ, na ͻtwe noho kͻ ekyirkyiirkyir fi nsɛmhun na ndzeyɛɛhun ho. Ebɛnadze ntsi na sɛ obi gye Nyankopͻn dzi a, ͻnntwe noho mmfi bͻn ho? Nokwar a ͻwͻ mu nye dɛ, nyimpa wͻ su bi a ͻmma ͻnngye Nyankopͻn nndzi yie ma onnsi pi. Sɛ onyim dɛ Nyankopͻn bi wͻ hͻ a Ɔwͻ tum dɛ Ɔsɛe no wͻ sima kor bi mu a, ͻbɛyɛ dɛn na wͻayɛ bͻn?\nHadith ka dɛ, obiara nnwia adze wͻ aber a ͻyɛ gyedzinyi. Obi botum atwe noho efi bͻn ho wͻ ber a obenya ntseasee dɛ Otumfo Nyankopͻn N’asotwe san famu dɛ asraman na ͻhyew biribiara dɛ ogya. Sɛ Nyankopͻn Ne Kɛseyɛ tse obi n’akoma mu a, nna ͻma ͻtwe noho fi bͻn ho. Nkwagye wͻ dɛm sunsum mu nyimdzii yi mu. Ɔdͻ gyina sunsum mu nyimdzii do na otu kafo. Ndzɛmba ebien na ͻma ͻdͻ mu yɛ dzen, ͻno nye ahoͻfɛw na adom. Obi a onnyim Nyankopͻn N’ahoͻfɛw na N’adom no ͻbɛyɛ dɛn adͻ Nyankopͻn? Na Allah Ɔsorsornyi no aka dɛ “Na wͻrennhɛn ture no mu kɛpem dɛ efupͻnkͻ ne tsir bɛhɛn droba n’enyiwa mu” (7:41). Iyi kyerɛ dɛ hͻn a wͻnngye nndzi no nnkotum ahɛn sor ahenman no mu gyedɛ efupͻnkͻ ahɛn droba n’enyiwa mu.\nNyimdziifo akyerɛ iyi ase dɛ mbrɛ ͻtse yi ara. Naaso me ka dɛ nyia biara a ͻrohwehwɛ nokwar nkwagye no hyew n’akͻndͻ ara ma ͻmba no dɛ obotum ahɛn droba enyiwa mu wͻ sunsum mu. Osiandɛ honam akͻndͻ wͻ hͻ dza, ͻronntum mmfa Shariah mbra kwan do nkͻ ahenman mu. Na obokum no honam akͻndͻ nyinara na woenya Nyamesuro yie. Iyi nkotoo na ͻbɛma obi etum afa kwan yi do na iyi so ara na ͻbɛyɛ no nkwagye kwan wͻ no wu ekyir na ͻdze no akͻ ahenman mu.\nKɛtseankyɛ, susuampaara a yɛyɛ Jama’at yi, ankorankor Ahmadiyyanyi biara bodu botooyɛ na ahobrase mpɛnpɛndo a hɛn abotar besi pi na Nyankopͻn a yɛresom No no so si pi na Ɔgye to mu. Kɛtseankyɛ hɛn abotar na hɛn asͻryɛ asow aba wͻ hɛn Wuekyir na Wiadze yi mu a wiadzemba nyinara bedzi ho dase dɛ yɛyɛ Jama’at (Okuw) a Anohoba Mɛsia (ANN) no dze bͻbͻͻ adze, Jama’at a ͻdze botooyɛ bͻ no mu adze ma Nyankopͻn, otua no Nyamesom ho ntoboa na ͻdze botooyɛ dzi Ne nkyerɛkyerɛ do. Na Jama’at no ͻper hwehwɛ Nyankopͻn N’enyigye na odua mpaabͻ na asͻryɛ do dze nsakyer ba wiadze yi mu. Ɔnndan noho mma wiadze ber a ͻakɛhɛn ber a ͻyɛ dzen na ahohiahia mu, nokwar nye yi, ͻdan noho kͻ Nyankopͻn No a Ɔwͻ tum wͻ biribiara do na Otum ka ͻtanfo no hyɛ sɛ ͻwͻ akodze nyinara mpo a. Ber a wiadzemba bohu iyi no ͻbɛyɛ nhyɛ ama hͻn ma wͻaka dɛ woyinom na nokwar mu, wͻyɛ agyedzifo nokwarfo no a wotum hu Nyankopͻn wͻ hͻn mu no; hͻn a woenya hͻn Ewuradze noho dͻ no. Woyinom nye nkorͻfo no a wobotum akyerɛ wiadze akwan a wodua do hu Nyankopͻn.\nYɛserɛ Allah dɛ Ɔma yeenya dɛm gyinabew yi na dɛ mbrɛ Anohoba Mɛsia (ANN) kaa no, dɛ nkyɛ ankorankor biara bɛfa botooyɛ na hɛn dͻ mu adͻr ama Nyankopͻn ama nkwagye wͻ ndaankͻamba ayɛ hɛn dze!\nHom mma yɛnsͻr mma Ahmadiyyafo a wͻwͻ Pakistan osiandɛ wͻwͻ ahokyer mu. Yɛserɛ dɛ Nyankopͻn nto hͻn gyedzi mu na wͻnye Nyankopͻn ho nkitahodzi no nkͻ kan. Pakistanfo hͻn ankasa nyɛ asͻr dzendzeendzen mma hͻn gyedzi ho. Kɛtseankyɛ Nyankopͻn ama obiara enya Nyankopͻn ho mbɛnee!


Mose—Ɔbarima a Ɔwɔ Ɔdɔ\nASƐM A ƐDA SO Hena Ne Mose?\nASƐM A ƐDA SO Mose—Ɔbarima a Ne Gyidi Yɛ Den\nASƐM A ƐDA SO Mose—Ɔbarima Hobrɛasefo\nASƐM A ƐDA SO Mose—Ɔbarima a Ɔwɔ Ɔdɔ\nBƐN ONYANKOPƆN ‘Ɔyɛ Ateasefo Nyankopɔn’\nBIBLE TUMI SESA NNIPA “Ná Wɔpɛ sɛ Me Ara Mehwehwɛ mu Hu Nokware No”\nNEA ƐMA ABUSUA NYA ANIGYE Sɛ Wowɔ Ba Yarefo a, Dɛn na Wobɛyɛ?\nDɛn Ne “Yuda Asɛmpa” No?\nKENKAN WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Norwegian Nzema Oromo Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zande Zulu\nƆwɛn-Aban | February 2013\nDƐN NE ƆDƆ?\nSɛ yɛka sɛ obi wɔ ɔdɔ a, ɛkyerɛ sɛ ɔpɛ afoforo asɛm paa. Obi a ɔwɔ ɔdɔ de ne nsɛm ne ne nneyɛe kyerɛ sɛ odwen nkurɔfo ho, na ɛtɔ da mpo a, ɔde nneɛma bɔ afɔre boa wɔn.\nDƐN NA MOSE DE KYERƐE SƐ ƆWƆ ƆDƆ?\nMose kyerɛe sɛ ɔdɔ Onyankopɔn. Dɛn na ɔyɛ de kyerɛɛ saa? Momma yɛnhwɛ asɛm a ɛwɔ 1 Yohane 5:3 no. Ɛhɔ ka sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so.” Mose de saa asɛm yi yɛɛ adwuma. Biribiara a Onyankopɔn ka kyerɛɛ Mose sɛ ɔnyɛ no, ɔyɛe. Nneɛma a Onyankopɔn ka kyerɛɛ no sɛ ɔnyɛ no bi ne sɛ ɔnkɔka nkyerɛ ɔhenkɛse Farao sɛ onnyaa Israelfo mma wɔnkɔ. Ɔka kyerɛɛ no sɛ ɔmfa ne poma nkyerɛ Po Kɔkɔɔ no so. Nea Onyankopɔn kae sɛ Mose nyɛ no, sɛ́ ɛso anaasɛ esua no, otiei, na “ɔyɛɛ saa pɛpɛɛpɛ.”—Exodus 40:16.\nNá Mose dɔ ne nuanom Israelfo. Ná Israelfo no nim sɛ Yehowa de Mose ayɛ wɔn kannifo, enti wɔde wɔn asɛm biara kɔɔ Mose anim. Yɛkenkan sɛ: “Nkurɔfo no begyinaa Mose so fi anɔpa kosi anwummere.” (Exodus 18:13-16) Wo de, fa w’adwene bu sɛ Israelfo di akɔneaba wɔ Mose anim na otie obiara haw da mu nyinaa. Hwɛ sɛnea adwuma no bɛyɛ den ama no! Ne nyinaa mu no, na ɛnhaw Mose sɛ ɔbɛboa wɔn, efisɛ na ɔdɔ wɔn.\nSɛ ɛno da nkyɛn a, na Mose san bɔ mpae ma nnipa a ɔdɔ wɔn no. Wɔn a wɔfom Mose mpo no, ɔbɔɔ mpae maa wɔn! Ɛho nhwɛso ni: Bere a Miriam kasa tiaa ne nuabarima Mose no, Yehowa de kwata bɔɔ Miriam. Mose ani annye sɛ wɔatwe ne nuabea no aso, na mmom ɔyɛɛ ntɛm srɛ maa no. Ɔbɔɔ mpae sɛ: “O Onyankopɔn, mesrɛ wo, sa no yare!” (Numeri 12:3) Sɛ ɛnyɛ ɔdɔ na Mose wɔ a, anka ɔbɛbɔ mpae yi?\nDƐN NA YESUA FI MU?\nYebetumi asuasua Mose na yɛanya ɔdɔ a emu yɛ den paa ama Onyankopɔn. Ɔdɔ a ɛte saa no bɛma ‘yɛafi koma mu’ atie n’asɛm. (Romafo 6:17) Sɛ yefi yɛn koma nyinaa mu tie Yehowa a, ɛma ne koma tɔ ne yam. (Mmebusɛm 27:11) Sɛ yɛyɛ saa a, yɛn nso yenya so mfaso, efisɛ sɛ yɛdɔ Onyankopɔn paa na yɛsom no a, ɛbɛma yɛayɛ adepa, na yɛn ani begye nso sɛ yɛreyɛ saa!—Dwom 100:2.\nƆkwan foforo a yebetumi asuasua Mose ne sɛ yebefi yɛn koma nyinaa mu adɔ afoforo. Sɛ yɛn nnamfo anaa yɛn abusuafo de wɔn haw bɛto yɛn anim a, ɔdɔ bɛma yɛayɛ nea edidi so yi: (1) Yebeyi yɛn yam atie wɔn; (2) yɛbɛte nka ama wɔn; (3) yɛbɛma wɔahu sɛ yedwen wɔn ho.\nYebetumi asuasua Mose abɔ mpae ama yɛn nuanom. Sɛ yɛn nuanom ka wɔn haw kyerɛ yɛn a, ɛtɔ da a etumi yɛ yɛn yaw sɛ yɛrentumi nyɛ ho hwee mmoa wɔn. Yetumi mpo ka sɛ, “Nea metumi ayɛ ara ne sɛ mɛbɔ mpae ama wo.” Nanso momma yɛnkae sɛ: “Sɛ ɔtreneeni adesrɛ reyɛ adwuma a, ɛwɔ tumi kɛse.” (Yakobo 5:16) Yɛn mpaebɔ betumi ama Yehowa ayɛ biribi ama onii no, na ebia sɛ yɛammɔ saa mpae no a, anka Yehowa renyɛ. Enti wohwɛ mu paa a, dɛn na ɛkyɛn sɛ wobɛbɔ mpae ama wɔn a wopɛ wɔn asɛm? *\nWunhu sɛ yebetumi asua nneɛma pii afi Mose hɔ? Ɛwom, na ɔyɛ onipa a mogya nam ne mu te sɛ yɛn ara, nanso onyaa gyidi, ahobrɛase ne ɔdɔ, na yebetumi asuasua no. Sɛ yetumi suasua Mose yiye a, yebenya so mfaso, na ɛbɛtrɛw aka afoforo nso.—Romafo 15:4.\n^ nky. 8 Nea ɛbɛma Onyankopɔn atie yɛn mpaebɔ ne sɛ yɛbɛyere yɛn ho denneennen ayɛ n’apɛde. Sɛ wopɛ nsɛm pii a, hwɛ nhoma a wɔato din Dɛn na Bible Kyerɛkyerɛ Ankasa? no ti 17. Yehowa Adansefo na wotintimii.\nFebruary 2013 | Mose—Dɛn na Yebetumi Asua Afi Ne Hɔ?\nƆWƐN-ABAN February 2013 | Mose—Dɛn na Yebetumi Asua Afi Ne Hɔ?


Ɛsɛ Sɛ Yɛma Biribiara Ho Kwan? | Nea Bible Ka\nKENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Igbo Iloko Indonesian Italian Japanese Kannada Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Telugu Thai Tigrinya Tok Pisin Tsonga Tswana Turkish Twi Ukrainian Vietnamese Xhosa Yoruba Zulu\nƐsɛ Sɛ Yɛma Biribiara Ho Kwan?\nSɛ yɛde asɛm kyɛ, yɛnya abotare, na yɛgye afoforo tom a, ɛde asomdwoe ba. Wei kyerɛ sɛ, ɛsɛ sɛ yɛma biribiara ho kwan?\nDɛn na ɛboa ma yɛnya abotare?\nNEA ƐREKƆ SO NNƐ\nAbotare paa deɛ ebi nni wiase, na nea akɔfa wei aba ne nnipa mu nyiyim—ɔman a obi fi so, kasa a ɔka, anaa ɔsom a ɔwɔ mu.\nBere a Yesu Kristo wɔ asase so no, na nnipa pii nni wɔn yɔnko nnipa ho koma. Saa bere no, na Yudafo ne Samariafo ani nhyia koraa. (Yohane 4:9) Na nnipa pii mmu mmaa, na na Yudasom mu mpanimfoɔ nso nni obuo mma ahiafo. (Yohane 7:49) Nanso Yesu Kristo deɛ na ɔyɛ soronko koraa. Wɔn a wɔmpɛ n’asɛm kaa sɛ: “Onipa yi gye nnebɔneyɛfoɔ na ɔne wɔn didi.” (Luka 15:2) Na Yesu yam yɛ, ɔwɔ abotare, na na ɔwɔ afoforo ho koma, efisɛ wamma ammɛbu nkurɔfo atɛn, na mmom ɔboaa wɔn ma wɔhuu Onyankopɔn yie. Ɔdɔ na ɛkaa no ma ɔyɛɛ wei nyinaa.—Yohane 3:17; 13:34.\nNa Yesu wɔ nnipa ho koma, efisɛ wamma ammɛbu nkurɔfo atɛn, na mmom ɔboaa wɔn ma wɔhuu Onyankopɔn yie\nNnipa tɔ sin, na obiara nso ne ne suban, nanso ɔdɔ paa ne ade a ɛboa ma yɛnya afoforo ho koma. Kolosefoɔ 3:13 ka sɛ: “Sɛ obi wɔ asɛm tia ne yɔnko a, monkɔ so nnya mo ho aboterɛ na momfa mfirifiri mo ho korakora.”\n“Deɛ ɛsene biribiara no, monnodɔ mo ho dendeenden, ɛfiri sɛ ɔdɔ kata bɔne pii so.”—1 Petro 4:8.\nAdɛn nti na ɛnsɛ sɛ yɛma biribiara ho kwan?\nNEA ƐREKƆ SO\nAman dodow no ara bɔ mmɔden sɛ wɔbɛhyɛ mmara na wɔahwɛ ama ɔmanfo adi so. Wei nti wɔmma kwan mma obiara nyɛ nea wɔpɛ.\n‘Ɔdɔ nyɛ adeɛ a ɛnsɛ.’ (1 Korintofoɔ 13:5) Ɛwom, na Yesu wɔ abotare paa, nanso na ɔnsosɔ subammɔne, nyaatwom, ne nneyɛe biara a ɛmfata so. Mmom, ɔkasa tiaa su a ɛte saa denneennen. (Mateo 23:13) Ɔkaa sɛ: “Obiara a ɔyɛ akyiwadeɛ no tan hann,” anaa nokware no.—Yohane 3:20.\nƆsomafo Paulo kyerɛwee sɛ: “Monkyiri bɔne, mommata papa ho.” (Romafoɔ 12:9) Ɔde nea ɔkae no bɔɔ ne bra. Ɛho nhwɛso ni: Bere bi, na Yudafo Kristofo mpɛ sɛ wɔne gyidifo a wɔnyɛ Yudafo bɔ. Na Paulo yɛ Yudani, nanso wannyegye su a ɛte saa so. (Galatifoɔ 2:11-14) Na ɔnim sɛ Onyankopɔn “nhwɛ nnipa anim,” enti ɔremma kwan mma n’asomfo nyɛ biribi a ɛte saa da.—Asomafoɔ Nnwuma 10:34.\nYehowa Adansefo yɛ Kristofo a wɔma Bible kyerɛ wɔn kwan. (Yesaia 33:22) Enti wɔnsosɔ bɔne so koraa. Wɔmma kwan mma nkurɔfo a wɔmfa Onyankopɔn Asɛm mmɔ wɔn bra nsɛe Kristofo asafo no. Wei nti Adansefo no di Bible ahyɛde yi so: “Monyi ɔbɔnefoɔ no mfiri mo mu.”—1 Korintofoɔ 5:11-13.\n“O mo a modɔ Yehowa nyinaa, monkyiri bɔne.”—Dwom 97:10.\nEnti Onyankopɔn bɛnya bɔne ho koma daa?\nNEA NNIPA PII KA\nYɛyɛ nnipa yi deɛ, bɔne mpa yɛn ho.\nOdiyifo Habakuk bɔɔ Yehowa Nyankopɔn mpae na ɔbisaa sɛ: “Adɛn nti na woma mehunu adebɔne na wokɔ so hwɛ ɔhaw yi? Adɛn nti na adesɛeɛ ne amumuyɔsɛm wɔ m’anim, na adɛn nti na ɔham ne ntawntawdie abu soɔ yi?” (Habakuk 1:3) Onyankopɔn annya ne diyifo no saa ara. Ɔhyɛɛ no bɔ sɛ ɔbɛbu abɔnefo atɛn; wɔremfa wɔn ho nni. Ɔkaa sɛ: “Ɛkwan biara so ɛbɛba. Ɛrenka akyi.”—Habakuk 2:3.\nNanso abɔnefo wɔ hokwan a wɔde bɛsesa afi wɔn akwammɔne so. Awurade Tumfoɔ Yehowa se: “Ɔbɔnefoɔ wuo na m’ani gye ho anaa? Ɛnyɛ deɛ mepɛ ne sɛ ɔbɛdane afiri n’akwan ho na wanya nkwa?” (Hesekiel 18:23) Sɛ obi tie Yehowa asɛm na ɔtwe ne ho fi n’akwammɔne so a, ɛnneɛ anidaso wɔ hɔ ma no. Mmebusɛm 1:33 ka sɛ: “Deɛ ɔtie me no deɛ, ɔbɛtena hɔ komm na ne ho adwo no a ɔnsuro mmusuo.”\n“Aka kakraa bi na ɔdebɔneyɛfoɔ nni hɔ bio . . . Na ahobrɛasefoɔ bɛnya asase no adi, na wɔagye wɔn ani asomdwoeɛ bebree mu.”—Dwom 37:10, 11.\nOnyankopɔn Te Sɛn?\nDɛn na wo wunim fa Onyankopɔn ho? Yɛbɛyɛ dɛn ahu no yiye?\nWiase a bɔne a ɛde bɔne de, ebi rento nnipa pa, wunya a anka wompɛ?\nBible no Adwene—Ɛsɛ Sɛ Yɛma Biribiara Ho Kwan?\nText Baabi a wubetumi atwe nneɛma akenkan NYAN! August 2015 | Nkwammoaa—Nwomakorabea a Ɛwɔ Nkwa!


Mateo Asɛmpa No 4:1-25\nƆbonsam sɔɔ Yesu hwɛe (1-11)\nYesu fii asɛnka ase wɔ Galilea (12-17)\nƆfrɛɛ asuafo a wodi kan (18-22)\nYesu kaa asɛm, ɔkyerɛkyerɛe, na ɔsaa yare (23-25)\n4 Afei honhom no de Yesu kɔɔ sare so maa Ɔbonsam+ kɔsɔɔ no hwɛe.+ 2 Bere a ɔkyen kɔm* nnafua 40 awia ne anadwo wiei no, ɔkɔm dee no. 3 Na Ɔsɔhwɛfo+ no baa ne nkyɛn bɛka kyerɛɛ no sɛ: “Sɛ woyɛ Onyankopɔn ba a, kasa kyerɛ abo yi ma ɛnnan paanoo.” 4 Nanso obuaa no sɛ: “Wɔakyerɛw sɛ: ‘Ɛnyɛ paanoo nko ara na onipa nam so bɛtena ase, na mmom asɛm biara a efi Yehowa* anom+ nso.’” 5 Ɛnna Ɔbonsam de no kɔɔ kurow kronkron+ no mu, na ɔde no kogyinaa asɔredan no atifi,*+ 6 na ɔka kyerɛɛ no sɛ: “Sɛ woyɛ Onyankopɔn ba a, gyaa wo ho kɔhwe fam, efisɛ wɔakyerɛw sɛ: ‘Wo nti ɔbɛsoma n’abɔfo,’ na ‘Wɔbɛsoa wo wɔn nsa so, na woamfa wo nan ampem ɔbo.’”+ 7 Yesu ka kyerɛɛ no sɛ: “Wɔakyerɛw nso sɛ: ‘Nsɔ Yehowa* wo Nyankopɔn nhwɛ.’”+ 8 Ɔbonsam san de no kɔɔ bepɔw tenteenten bi so, na ɔkyerɛɛ no wiase ahenni nyinaa ne emu anuonyam.+ 9 Na ɔka kyerɛɛ no sɛ: “Sɛ wobɔ wo mu ase baako pɛ som me a, mede eyinom nyinaa bɛma wo.” 10 Ɛnna Yesu ka kyerɛɛ no sɛ: “Fi me so kɔ, Satan! Wɔakyerɛw sɛ: ‘Yehowa* wo Nyankopɔn na ɛsɛ sɛ wokotow no,+ na ɔno nko ara na ɛsɛ sɛ wosom no.’”+ 11 Ɛnna Ɔbonsam gyaw no hɔ,+ na hwɛ! abɔfo bae, na wofii ase som no.+ 12 Afei bere a ɔtee sɛ wɔakyere Yohane+ no, ofii hɔ kɔɔ Galilea.+ 13 Bio nso, bere a ofii Nasaret no, ɔbɛtenaa Kapernaum+ mpoano wɔ Sebulon ne Naftali mpɔtam, 14 na ama nea wɔnam odiyifo Yesaia so kae no aba mu sɛ: 15 “O Sebulon asaase ne Naftali asaase a ɛwɔ po kwan ho wɔ Yordan agya, amanaman Galilea! 16 Nnipa a wɔte sum mu huu hann+ kɛse bi, na wɔn a wɔtete beae a owu sunsuma atɔ so no, hann puee wɔn so.”+ 17 Efi saa bere no, Yesu fii asɛnka ase, na ɔkae sɛ: “Monsakra mo adwene, na ɔsoro Ahenni no abɛn.”+ 18 Bere a ɔnam Galilea Po* no ho no, ohuu anuanom baanu bi, Simon a wɔfrɛ no Petro+ ne ne nua Andrea. Ná wɔregu asau wɔ po no mu, efisɛ na wɔyɛ mpataayifo.+ 19 Na ɔka kyerɛɛ wɔn sɛ: “Mummedi m’akyi, na mɛma moayɛ nnipa yifo.”+ 20 Ntɛm ara na wogyaw wɔn asau no hɔ, na wodii n’akyi.+ 21 Bere a ofii hɔ a ɔrekɔ no, ohuu nnipa baanu bi a wɔn nso yɛ anuanom, Sebedeo ba Yakobo ne ne nua Yohane.+ Ná wɔne wɔn papa Sebedeo wɔ ɔkorow mu resiesie wɔn asau, na ɔfrɛɛ wɔn.+ 22 Ntɛm ara na wogyaw wɔn papa ne ɔkorow no hɔ, na wodii n’akyi. 23 Afei okyinkyin Galilea nyinaa,+ kyerɛkyerɛe wɔ wɔn hyia adan mu+ kaa Ahenni no ho asɛmpa. Na ɔsaa nyarewa ne ahoɔmmerɛw ahorow a ɛwɔ nnipa no so nyinaa bi.+ 24 Na ne ho asɛm trɛw kɔɔ Siria nyinaa, na wɔde wɔn a nyarewa ne ɔhaw ahorow ama wɔreteetee, wɔn a ahonhommɔne wɔ wɔn so,+ wɔn a wɔyare otwa,+ ne wɔn a wɔabubu nyinaa brɛɛ no,+ na ɔsaa wɔn yare. 25 Enti nnipadɔm pii fi Galilea ne Dekapoli* ne Yerusalem ne Yudea ne Yordan agya dii n’akyi.\n^ Anaa “odii mmuada.”\n^ Anaa “Ɔmantam a Emu Nkurow Yɛ Du no mu.”


Yesu Mfatoho a Ɛfa Ɔdefo no ne Lasaro Ho | Yesu Asetena\nMFATOHO A ƐFA ƆDEFO NO NE LASARO HO\nYesu de ahonyade ho afotu pa maa n’asuafo no. Nanso ɔrekasa no, na ɛnyɛ asuafo no nko ara na ɛwɔ hɔ. Ná Farisifo no bi wɔ hɔ; wɔn nso, na ɛsɛ sɛ wɔtie Yesu afotuo no. Adɛn ntia? Efisɛ na wɔyɛ “sikanibereɛ.” Bere a wɔtee Yesu asɛm no, “wɔfirii aseɛ dii ne ho fɛ.”—Luka 15:2; 16:13, 14.\nNanso ɛno ammɔ Yesu hu. Ɔka kyerɛɛ wɔn sɛ: “Mo na mobu mo ho bem nnipa anim, nanso Onyankopɔn nim mo akoma mu; ɛfiri sɛ deɛ ɛyɛ kokuroo wɔ nnipa anim no yɛ akyiwadeɛ wɔ Onyankopɔn ani so.”—Luka 16:15.\nNá Farisifo no ayɛ “kokuroo wɔ nnipa anim” akyɛ. Nanso afei deɛ, na nneɛma rebɛdane. Nnipa a wɔwɔ wiase ahonyade, tumi, ne nyamesom mu dibea a wɔayɛ kokuroo no, na ɛbere aso sɛ wɔbrɛ wɔn ase. Ahobrɛasefo a wɔhuu sɛ wɔhia Onyankopɔn wɔ wɔn asetenam no, na wɔrebɛma wɔn so. Yesu maa ɛdaa adi sɛ nsakrae kɛse bi reba. Ɔkaa sɛ:\n“Mmara no ne Adiyifoɔ no tenaa hɔ bɛsii Yohane so. Ɛfiri hɔ no, wɔreka Onyankopɔn ahennie no ho asɛm sɛ asɛmpa, na onipa biara yere ne ho wɔ ho. Nokorɛm no, ɛyɛ mmerɛ sɛ ɔsoro ne asase bɛtwam akɔ sene sɛ Mmara no mu ntwerɛdeɛ no bi ho nsensaneeɛ baako bɛtɔ fam.” (Luka 3:18; 16:16, 17) Dɛn na ɛwɔ Yesu asɛm yi mu a ɛkyerɛ sɛ na nsakrae reba?\nNá Yudafo nyamesom mpanimfoɔ no de tu wɔn ho sɛ wɔdi Mose Mmara no so paa. Wobɛkae a, bere bi a Yesu buee onifuraefo bi ani wɔ Yerusalem no, Farisifo no hoahoaa wɔn ho sɛ: “Yɛyɛ Mose asuafoɔ. Yɛnim sɛ Onyankopɔn akasa akyerɛ Mose.” (Yohane 9:13, 28, 29) Saa Mmara a wɔnam Mose so de maa Israel no, adwene a na ɛwɔ akyi ara ne sɛ ɛbɛkyerɛ ahobrɛasefo kwan akɔ Mesia a ɔne Yesu no nkyɛn. Yohane Suboni ka maa nkurɔfo huu sɛ Yesu ne Onyankopɔn Adwammaa no. (Yohane 1:29-34) Ɛfiri Yohane asɛnka no so no, Yudafo ahobrɛasefo tiee “Onyankopɔn ahennie” ho asɛm, titiriw ahiafo no. Enti obiara a ɔpɛ sɛ ɔnya Onyankopɔn Ahenni mu kwan no, “asɛmpa” bi wɔ hɔ ma no.\nMose Mmara no yɛɛ n’adwuma, efisɛ ɛkyerɛɛ kwan kɔɔ Mesia no so. Nanso na bere bi reba a ɛrenkyekyere obiara bio. Ɛho nhwɛso ne sɛ Mmara no maa kwan sɛ obi bɛtumi agyina biribiara so agyaa aware, nanso Yesu kyerɛɛ mu sɛ “obiara a ɔbɛgyaa ne yere aware foforɔ no asɛe awareɛ, na deɛ ɔbɛware ɔbaa a ne kunu agyaa no no asɛe awareɛ.” (Luka 16:18) Ná Farisifo no yɛ mmara-mmara, enti wo deɛ hwɛ sɛnea Yesu nsɛm no bɛhyɛ wɔn abufuo!\nAfei Yesu maa mfatoho bi a ɛsii so dua sɛ nsakrae a ɛreba no so paa. Ɛfa mmarima mmienu ho; saa mmarima no, nsakrae kɛse baa wɔn asetenam. Ansa na yɛbɛkɔ mfatoho no so no, hyɛ no nsow sɛ wɔn a na wɔretie Yesu no, na ebinom yɛ Farisifo sikapɛfo a nnipa hoahoa wɔn.\nYesu kaa sɛ: “Ná onipa bi yɛ ɔdefoɔ, na ɔtaa hyɛ atade kɔkɔɔ ne nwera, na daa ɔde afɛfɛdeɛ gye n’ani. Ná wɔtaa de ɔdesrɛfoɔ bi a wɔfrɛ no Lasaro a ne ho nyinaa atutu akuro kɔtena n’aboboano, na ne kɔn dɔɔ sɛ ɔde nneɛma a ɛfiri ɔdefoɔ no didipono so gu fam no hyɛ ne yafunu mã. Afei nso na nkraman bɛtafere n’akuro no mu.”—Luka 16:19-21.\nSɛnea Farisifo no yɛ sikanibere no, ɛnyɛ wɔn na Yesu de “ɔdefoɔ” no totoo wɔn ho a, ɛnde hwannom? Saa Yudafo nyamesom mpanimfoɔ yi, na wɔtaa hyɛ ntade akɛse a ne bo yɛ den. Sɛ yɛde wɔn sika a wɔwɔ no to nkyɛn a, na wɔwɔ dibea, enti ɛno nso maa wɔyɛɛ adefo. Adehye atade kɔkɔɔ a Yesu kaa sɛ ɛhyɛ ɔbarima no kyerɛ sɛ na Yudafo mpanimfoɔ no wɔ gyinabea kɛse. Nwera fitaa no nso gyina hɔ ma sɛnea na wɔbu wɔn ho atreneefo no.—Daniel 5:7.\nMpanimfoɔ a na wɔbu wɔn ho dodo yi, sɛn na wɔbuu ɔmanfo a aka no? Ná wɔbu wɔn animtiaa frɛ wɔn ‛am ha·’aʹrets anaa famfamfo. Afei nso na wɔka sɛ saafo no nnim Mmara no na wɔmfata mpo sɛ wɔde bɛkyerɛkyerɛ wɔn. (Yohane 7:49) Ná wɔn tebea akɔyɛ sɛ ‘ɔdesrɛfoɔ a wɔfrɛ no Lasaro no.’ Ná ne kɔn dɔ “nneɛma a ɛfiri ɔdefoɔ no didipono so gu fam no” mpo. Sɛnea na Lasaro ho atutu akuro no, saa ara na ahobrɛasefo no nso, na nkurɔfo mmu wɔn; ná ayɛ sɛ nea wɔn som mpo yɛ Onyankopɔn tan.\nNá saa tebea bɔne no akɔ so akyɛ, nanso na Yesu nim sɛ nsakrae kɛse bi nam kwan so reba; saa nsakrae no bɛba wɔn a wɔte sɛ ɔdefo no ne wɔn a wɔte sɛ Lasaro no asetenam.\nNSRAKRAE BAA ƆDEFO NO NE LASARO ASETENAM\nAfei Yesu kyerɛkyerɛɛ nsakrae kɛse a ɛbae no mu sɛ: “Ɔdesrɛfoɔ no wuiɛ na abɔfoɔ faa no kɔɔ Abraham kokom. Ɔdefoɔ no nso wu maa wɔsiee no. Na ɔmaa n’ani so wɔ Adamena mu no, na ɔwɔ ahoyera mu, na ɔhunuu Abraham wɔ akyirikyiri a Lasaro wɔ ne kokom.”—Luka 16:22, 23.\nWɔn a wɔretie Yesu no, na wɔnim sɛ Abraham awu dadaada ma wɔasie no wɔ Adamena mu. Kyerɛwnsɛm no nso ka sɛ obiara nni Adamena mu anaa “Sheol” a ɔbɛtumi akasa, enti Abraham nso, na ɔrentumi nkasa. (Ɔsɛnkafoɔ 9:5, 10) Bere a Yesu maa saa mfatoho yi no, na nyamesom mpanimfoɔ no bɛte ase sɛn? Ahobrɛasefo no, na asɛm no fa wɔn ho sɛn? Nyamesom mpanimfoɔ sikaniberefo no nso ɛ?\nAnsa na Yesu rebɛka saa asɛm no, na wadi kan aka sɛ: “Mmara no ne Adiyifoɔ no tenaa hɔ bɛsii Yohane [Suboni] so. Ɛfiri hɔ no, wɔreka Onyankopɔn ahennie no ho asɛm sɛ asɛmpa.” Enti wu a Lasaro ne ɔdefo no wui no kyerɛ nsakrae a Yohane ne Yesu Kristo asɛnka adwuma no kɔfa bae; ɛmaa Lasaro ne ɔdefo no tebea sesae maa wɔnyaa gyinabea foforo koraa wɔ Onyankopɔn anim.\nAhiafo ne mmɔborɔwafo no, na wɔadi kɔm akyɛ, efisɛ na wɔnni Onyankopɔn ho nimdeɛ papa biara. Nanso Ahenni no ho asɛm a Yohane Suboni ne Yesu kae no, wɔtiei na wɔn nimdeɛ dɔɔso. Ahyɛase no, mporoporowa a ɛfiri nyamesom mpanimfoɔ no ‘honhom fam didipono so gu fam’ no, ɛno nko ara na na wɔnya. Nkyerɛkyerɛ papa a na Yesu de rema wɔn no maa wɔtee Kyerɛwnsɛm no ase yie, na ɛmaa wɔn ho tɔɔ wɔn. Enti, na akɔyɛ sɛ nea afei wɔanya gyinabea pa wɔ Yehowa Nyankopɔn anim.\nAdefo ne nyamesom mpanimfoɔ no deɛ, Ahenni no ho asɛm a Yohane bɛkae ne nea Yesu kaa wɔ mmaa nyinaa no, wɔannye antom. (Mateo 3:1, 2; 4:17) Ná asɛm no fa Onyankopɔn atemmu a ano yɛ hye a ɛreba ho, enti ɛhyɛɛ wɔn abufuo na ɛmaa wɔn ho yeraa wɔn. (Mateo 3:7-12) Nyamesom mpanimfoɔ sikaniberefo no, ɛkaa wɔn nko a, anka Yesu ne n’asuafo no agyae Onyankopɔn ho asɛm a wɔreka no. Mpanimfoɔ no te sɛ ɔdefo a Yesu kaa ne ho asɛm wɔ mfatoho no mu no. Ɔdefo no kaa sɛ: “Agya Abraham, hu me mmɔbɔ na soma Lasaro ma ɔmfa ne nsateaa ano mmɔ nsuo mu na ɔmfa mmɛdwodwo me kɛtrɛma, ɛfiri sɛ me ho yera me wɔ gyaframa yi mu.”—Luka 16:24.\nNanso amma saa. Nyamesom mpanimfoɔ dodow no ara, na wɔnyɛɛ wɔn adwene sɛ wɔbɛsesa. “Wɔantie Mose ne Adiyifoɔ no.” Sɛ nyamesom mpanimfoɔ no de nsɛm a adiyifo no kyerɛwee no yɛɛ adwuma a, anka wɔbɛgye Yesu atom sɛ ɔno ne Mesia ne Ɔhene a Onyankopɔn apaw no. (Luka 16:29, 31; Galatifoɔ 3:24) Afei nso, ahiafo a wɔgyee Yesu toom, na wɔnyaa gyinabea pa wɔ Onyankopɔn anim no, nyamesom mpanimfoɔ no ammrɛ wɔn ho ase antie wɔn. Yesu asuafo no nso, na ɛnyɛ ade a wɔbɛtumi agyae nokware no ho asɛm ka anaa wɔbɛgogo mu ama mpanimfoɔ no ho atɔ wɔn. Yesu maa saa asɛm no mu daa hɔ wɔ mfatoho no mu. Ɔkaa sɛ “Agya Abraham” ka kyerɛɛ ɔdefo no sɛ:\n“Ɔba, kae sɛ wote aseɛ no wonyaa nneɛma pa a wopɛ nyinaa, na Lasaro deɛ, nneɛma bɔne na ɔnyaeɛ. Nanso afei, ɔrenya awerɛkyekyerɛ na wowɔ ahoyera mu. Na yeinom nyinaa akyi no, wɔde eku [anaa amena] kɛseɛ ato yɛne mo ntam, ma enti wɔn a wɔpɛ sɛ wɔfiri ha ba mo nkyɛn no ntumi, na wɔn a wɔpɛ sɛ wɔfiri hɔ ba yɛn nkyɛn no nso ntumi.”—Luka 16:25, 26.\nSaa nsakrae kɛse yi fata paa! Efisɛ nyamesom mpanimfoɔ a wɔmomaa wɔn ho so no, wɔbrɛɛ wɔn ase, na ahobrɛasefo a wɔgyee Yesu kɔndua toom no deɛ, wɔnyaa home na wɔbɛtee Kyerɛwnsɛm no ase. (Mateo 11:28-30) Ná aka abosome kakraa bi ama wɔde apam foforo no asi Mmara apam no anan; saa bere no paa na nsakrae no bɛda adi kɛse. (Yeremia 31:31-33; Kolosefoɔ 2:14; Hebrifoɔ 8:7-13) Sɛ Onyankopɔn hwie honhom kronkron gu ne nkurɔfo so Pentekoste afe 33 a, obiara bɛhu sɛ Yesu asuafo no na wɔwɔ gyinabea pa wɔ Onyankopɔn anim na ɛnyɛ Farisifo ne nyamesom mpanimfoɔ a aka no.\nTebea bɛn na na Yudasom mu mpanimfoɔ no wom? Tebea bɛn na na ahobrɛasefo no nso wom?\nƐfiri Yohane asɛnka adwuma no so no, nsakrae bɛn na Yesu kyerɛ sɛ ɛbae?\nHwannom na wɔte sɛ ɔdefo no wɔ Yesu mfatoho no mu? Hwannom na wɔte sɛ Lasaro?\nDɛn na ɛwɔ Yesu mfatoho no mu a ɛma yɛhu sɛ na nsakrae bi bɛba?\nYohane ne Yesu asɛnka adwuma no, dɛn na nyamesom mpanimfoɔ no yɛɛ wɔ ho? Dɛn na Yesu de totoo ho wɔ mfatoho no mu?\nDɛn na nyamesom mpanimfoɔ no nyae a anka wɔpɛ? Adɛn nti na antumi anyɛ yie?\nEku anaa amena a ɛda nyamesom mpanimfoɔ no ne Yesu asuafo ntam no, bere bɛn na ɛyɛɛ kɛse?